title: Eiropas Parlamenta un Padomes  2000. gada 18. decembra  Regulas (EK) nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti turpmākie izpildes noteikumi — Prezidija  2005. gada 22. jūnija  lēmums

text:
               6.12.2005

               LV

               Eiropas Savienības Oficiālais Vēstnesis

               C 308/1

         Eiropas Parlamenta un Padomes 2000. gada 18. decembra Regulas (EK) nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti turpmākie izpildes noteikumi
   Prezidija 2005. gada 22. jūnija lēmums
   (2005/C 308/01)
   PREZIDIJS,
   ņemot vērā Eiropas Kopienas dibināšanas līgumu, jo īpaši tā 286. pantu,
   ņemot vērā Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti, jo īpaši tās 24. panta 8. punktu,
   ņemot vērā Eiropas Parlamenta Reglamenta 22. panta 2. punktu,
   tā kā:

               (1)

               Regulā (EK) Nr. 45/2001 (še turpmāk “Regula”) ir noteikti principi un noteikumi, kas attiecas uz visām Kopienas iestādēm un struktūrām, un tajā ir paredzēts, ka katra Kopienas iestāde un struktūra ieceļ datu aizsardzības inspektoru;

               (2)

               Regulas 24. panta 8. punktā ir noteikts, ka katra Kopienas iestāde vai struktūra saskaņā ar regulas pielikumā minētajiem noteikumiem paredz turpmākus izpildes noteikumus, kas attiecas uz datu aizsardzības inspektoru. Šie turpmākie izpildes noteikumi jo īpaši attiecas uz datu aizsardzības inspektora uzdevumiem, pienākumiem un pilnvarām;

               (3)

               izpildes noteikumu mērķis ir precizēt procedūras, kas dod iespēju iesaistītajām personām izmantot savas tiesības un visām personām, kuras Kopienas iestādēs un struktūrās ir atbildīgas par personas datu apstrādi, veikt savus pienākumus,

         IR PIEŅĒMIS ŠĀDU LĒMUMU.
   1. pants
   Līguma priekšmets
   1.   Šis lēmums paredz vispārējus Regulas īstenošanas noteikumus attiecībā uz Eiropas Parlamentu. Tas jo īpaši papildina Regulas noteikumus par Eiropas Parlamenta datu aizsardzības inspektora vai inspektoru uzdevumiem, pienākumiem un pilnvarām.
   2.   Turklāt tajā ir izklāstīti noteikumi par datu subjekta tiesību īstenošanu, kā arī procedūra, ko izmanto, lai paziņotu par datu apstrādi, un procedūra par piekļuvi apstrādes darbību reģistram, kuru ved datu aizsardzības inspektors.
   2. pants
   Datu aizsardzības inspektora iecelšana, statuss un neatkarība
   1.   Ģenerālsekretārs ieceļ datu aizsardzības inspektoru, izvēloties viņu no Kopienas iestāžu un struktūru ierēdņu vidus, pamatodamies uz personiskajām un profesionālajām īpašībām, jo īpaši uz speciālajām zināšanām datu aizsardzības jomā. Personas datu aizsardzības inspektoru ieceļ amatā saskaņā ar Civildienesta noteikumu 29. pantā noteikto procedūru.
   2.   Ģenerālsekretārs paziņo Eiropas datu aizsardzības uzraudzītājam datu aizsardzības inspektora vārdu.
   3.   Lai datu aizsardzības inspektors pildītu savus pienākumus, viņu atbrīvo no jebkādas citas darbības Eiropas Parlamentā. Viņš var veikt citus pienākumus ar nosacījumu, ka tie nerada interešu konfliktu ar viņa kā datu aizsardzības inspektora pienākumiem, jo īpaši Regulas noteikumu piemērošanā.
   4.   Datu aizsardzības inspektoru ieceļ amatā uz pieciem gadiem, un vienu reizi viņu var iecelt atkārtoti. Viņu var atbrīvot no amata tikai ar Eiropas datu aizsardzības uzraudzītāja piekrišanu un tikai tad, ja inspektors vairs neatbilst nosacījumiem, kas vajadzīgi, lai pildītu savus pienākumus. Konsultēšanās ar uzraudzītāju notiek rakstiski, kopiju nosūtot inspektoram.
   5.   Datu aizsardzības inspektors, pildot savus pienākumus, ir neatkarīgs. Viņš nedrīkst saņemt nekādus norādījumus šajā jomā, it sevišķi no iestādes, kas ir kompetenta iecelt amatā, ģenerālsekretāra vai jebkāda cita avota, par Regulas noteikumu iekšēju piemērošanu vai savu sadarbību ar Eiropas datu aizsardzības uzraudzītāju. Datu aizsardzības inspektors atturas veikt jebkādas darbības, kas nav savienojamas ar viņa pienākumiem.
   6.   Datu aizsardzības inspektors paziņo Eiropas Parlamenta atbildīgajām struktūrvienībām darbinieku skaitu un citus resursus, kas ir nepieciešami viņa pienākumu izpildei. Turklāt viņš var uzaicināt specializētu ārējo personālu, lai tas palīdzētu viņa pienākumu izpildē.
   7.   Uz datu aizsardzības inspektoru un tā darbiniekiem jebkurā laikā attiecas Civildienesta noteikumi, kā arī Kopienu pārējo darbinieku nodarbināšanas kārtības noteikumi.
   8.   Datu aizsardzības inspektoram un tā darbiniekiem, uz kuriem attiecas Līguma 287. pants, ir jāievēro pienākums glabāt dienesta noslēpumu, pat pēc darba attiecību pārtraukšanas attiecībā uz jebkādiem dokumentiem vai jebkādu konfidenciālu informāciju, ko tie ir ieguvuši, pildot savus pienākumus.
   2.a pants
   Datu aizsardzības inspektora vietnieki
   1.   Ģenerālsekretārs var iecelt datu aizsardzības inspektora vietniekus. Šā lēmuma 2. panta 4., 5., 7. un 8. punkts attiecas arī uz inspektora vietniekiem.
   2.   Datu aizsardzības inspektors, inspektora vietnieki un palīgdarbinieki ir Personas datu aizsardzības nodaļas neatņemama sastāvdaļa. Nodaļu vada datu aizsardzības inspektors.
   3.   Datu aizsardzības inspektora vietnieks palīdz inspektoram veikt visus tā pienākumus vai aizstāj inspektoru viņa prombūtnē vai tad, ja inspektors nevar tos pildīt.
   3. pants
   Pienākumi
   1.   Datu aizsardzības inspektors uzrauga Regulas noteikumu piemērošanu Eiropas Parlamentā. Viņš veic savus uzdevumus sadarbībā ar Eiropas datu aizsardzības uzraudzītāju.
   2.   Jebkura persona, it sevišķi datu subjekti, var apspriesties ar inspektoru jebkurā laikā par visiem jautājumiem, kas attiecas uz Regulas piemērošanu. Jo īpaši datu aizsardzības inspektoram ir jāapspriežas ar reģistra dienestu, lai ievērotu noteikumus, ko paredz Prezidija 2001. gada 28. novembra Lēmums par Eiropas Parlamenta dokumentu publiskumu.
   3.   Datu aizsardzības inspektors pārstāv Eiropas Parlamenta Ģenerālsekretariātu visos ar datu aizsardzību saistītajos jautājumos; viņš jo īpaši var piedalīties attiecīgo starptautisko komiteju vai iestāžu sanāksmēs.
   4. pants
   Uzdevumi
   Datu aizsardzības inspektoram ir uzticētas pilnvaras šādās jomās.

               —

               Informēšana. Inspektors informē par datu apstrādi atbildīgās personas un attiecīgos datu subjektus par viņu tiesībām un pienākumiem saskaņā ar Regulu. Šajā nolūkā viņš nodrošina vajadzīgo informāciju par spēkā esošajiem tiesību aktiem, spēkā esošajām procedūrām un pašreizējām paziņotajām reģistrācijas sistēmām, kā arī atvieglo tiesību un pienākumu īstenošanu.

               —

               Eiropas datu aizsardzības uzraudzītāja pieprasījumi. Inspektors atbild uz Eiropas datu aizsardzības uzraudzītāja pieprasījumiem.

               —

               Sadarbība ar Eiropas datu aizsardzības uzraudzītāju. Atbilstīgi savai kompetencei inspektors sadarbojas ar Eiropas datu aizsardzības uzraudzītāju pēc tā pieprasījuma vai pēc savas ierosmes, jo īpaši attiecībā uz sūdzību izskatīšanu un pārbaudes funkciju veikšanu.

               —

               Eiropas datu aizsardzības uzraudzītāja informēšana. Inspektors informē Eiropas datu aizsardzības uzraudzītāju par jaunajiem Eiropas Parlamentā notikušajiem faktiem, kas attiecas uz personas datu aizsardzību.

               —

               Apstrādes darbību reģistrs. Inspektors saskaņā ar Regulas 26. pantu ved to apstrādes darbību reģistru, kuras veikušas par datu apstrādi atbildīgās personas, un jebkurai personai atvieglo iespēju iepazīties ar šo reģistru.

               —

               Paziņošana par apstrādes darbībām, kas var radīt īpašus draudus. Inspektors paziņo Eiropas datu aizsardzības uzraudzītājam par jebkuru apstrādes darbību, kas varētu ietvert īpašus riskus 27. panta nozīmē. Ja datu aizsardzības inspektoram rodas šaubas par iepriekšējas pārbaudes nepieciešamību, viņš apspriežas ar Eiropas datu aizsardzības uzraudzītāju.

               —

               Datu subjektu tiesību un brīvību nodrošināšana. Datu aizsardzības inspektors nodrošina to, lai apstrāde negatīvi neietekmē datu subjektu tiesības un brīvības un ka gadījumā, ja ir aizdomas par Regulas noteikumu pārkāpumu, neviens necieš tāpēc, ka šī lieta ir darīta zināma kompetentajam datu aizsardzības inspektoram.

         5. pants
   Pilnvaras
   1.   Lai veiktu savu uzdevumu, kā arī saskaņā ar Regulas nosacījumiem, datu aizsardzības inspektors var

               —

               pēc savas ierosmes personām, kas atbildīgas par datu apstrādi, vai ģenerālsekretāram sniegt ieteikumus par jautājumiem, kuri attiecas uz datu aizsardzības noteikumu piemērošanu vai kuri iekļauti šajos izpildes noteikumos;

               —

               pēc savas ierosmes vai pēc pieprasījuma, ko iesniegusi par datu apstrādi atbildīgā persona, Eiropas Parlamenta Personāla komiteja vai jebkura fiziska persona, izmeklēt jautājumus un gadījumus, kuri tieši ir saistīti ar viņa uzdevumiem un kuri tam kļuvuši zināmi. Šīs izmeklēšanas laikā jāievēro objektivitātes princips un iesaistītās personas pamattiesības. Datu aizsardzības inspektors savas izmeklēšanas rezultātus nosūta tai personai, kas pasūtījusi izmeklēšanu, un par datu apstrādi atbildīgajai personai;

               —

               ģenerālsekretāram darīt zināmus jebkurus Regulas noteikumu neievērošanas gadījumus;

               —

               regulāri piedalīties sanāksmēs kopā ar Eiropas datu aizsardzības uzraudzītāju un/vai citu iestāžu datu aizsardzības inspektoriem, lai apmainītos ar informāciju, nodrošinātu iestāžu un institūciju sadarbību un saskaņotu spēkā esošo procedūru piemērošanu;

               —

               izstrādāt gada darbības pārskatu par datu aizsardzības pasākumiem Eiropas Parlamentā, kas jāiesniedz ģenerālsekretāram un Eiropas datu aizsardzības uzraudzītājam, un nodrošināt, ka Eiropas Parlamenta darbiniekiem tas ir publiski pieejams;

               —

               sniegt atzinumu par veikto vai sagatavošanā esošo datu apstrādes darbību likumīgumu, par pasākumiem, kas nepieciešami, lai to nodrošinātu, par datu vai drošības pasākumu atbilstību vai neatbilstību. Atzinumu jo īpaši var sniegt par visiem jautājumiem, kas saistīti ar datu apstrādes paziņošanu.

         2.   Datu aizsardzības inspektoram jebkurā laikā ir pieejami dati, kas ir apstrādes priekšmets, kā arī viņš var piekļūt visām telpām, datu apstrādes iekārtām un visiem datu nesējiem.
   6. pants
   Datu apstrādes paziņošanas procedūra
   1.   Par datu apstrādi atbildīgā persona informē datu aizsardzības inspektoru par datu apstrādi iepriekš un pietiekami agri, lai saskaņā ar Regulas 27. panta 3. punktu būtu iespējams veikt iepriekšēju pārbaudi. Šajā nolūkā minētā persona var izmantot paziņojuma veidlapu, kas pieejama Eiropas Parlamenta iekštīkla attiecīgajā lappusē. Paziņojot vienmēr ir jāievēro 3. punkta noteikumi. Par datu apstrādi atbildīgā persona paraksta paziņojumu un pa iekšējo pastu, elektronisko pastu vai faksu nosūta Personas datu aizsardzības nodaļai. Divos pēdējos gadījumos parakstītajam papīra oriģinālam ir jānonāk Personas datu aizsardzības nodaļā 10 kalendāra dienu laikā pēc nosūtīšanas.
   2.   Attiecībā uz datu apstrādes darbībām, kas jau sāktas, Regulai stājoties spēkā, tas ir, 2002. gada 1. februārī, par datu apstrādi atbildīgā persona nekavējoties paziņo par pašreizējām datu apstrādes darbībām atbilstīgi 1. punktā aprakstītajai procedūrai.
   3.   Sniedzamajā informācijā ir vismaz šādas ziņas:

               a)

               par datu apstrādi atbildīgās personas vārds un adrese, kā arī norāde par Eiropas Parlamenta dienestiem, kuriem uzticēta personas datu apstrāde konkrētā nolūkā;

               b)

               apstrādes nolūks vai nolūki;

               c)

               datu subjektu kategorija vai kategorijas un ar tām saistīto datu vai datu kategoriju apraksts;

               d)

               tās apstrādes tiesiskais pamats, kurai dati ir paredzēti;

               e)

               saņēmēji vai saņēmēju kategorijas, kam datus varētu izpaust;

               f)

               vispārīga norāde par termiņiem, kādos var veikt dažādu kategoriju datu bloķēšanu un izdzēšanu;

               g)

               paredzētā datu nosūtīšana trešām valstīm vai starptautiskām organizācijām, kā arī saņēmējiem, uz kuriem attiecas dalībvalsts tiesību akti;

               h)

               vispārīgs apraksts, kas ļauj veikt iepriekšēju novērtējumu to pasākumu atbilstībai, kurus veic saskaņā ar Regulas 22. pantu, lai nodrošinātu apstrādes drošību.

         4.   Par datu apstrādi atbildīgā persona nekavējoties informē datu aizsardzības inspektoru par visām izmaiņām, kas skar 3. punktā minēto informāciju.
   7. pants
   Apstrādes darbību reģistrs
   1.   Datu aizsardzības inspektors ved to apstrādes darbību reģistru, kuras paziņo saskaņā ar 6. pantu. Šajā reģistrā ir sīki aprakstītas visas Eiropas Parlamentā veiktās datu apstrādes darbības.
   Šis reģistrs ir paredzēts, lai sniegtu informāciju jebkurai personai, turklāt tas atvieglo datu subjektam paredzēto tiesību īstenošanu, kuras minētas Regulas 13. un 19. pantā.
   2.   Reģistrā iekļauj šī lēmuma 6. panta 3. punkta a) līdz g) apakšpunktā minēto informāciju.
   3.   Ja datu aizsardzības inspektors uzskata par nepieciešamu, viņš var uzņemties iniciatīvas, kuru mērķis ir labot reģistrā iekļautos datus, lai nodrošinātu to precizitāti.
   8. pants
   Vispārīgie noteikumi par datu subjektu tiesību īstenošanu
   1.   Datu subjekts vai viņa pienācīgi pilnvarots pārstāvis var īstenot tiesības piekļūt datiem, tos labot, bloķēt, izdzēst un tiesības iebilst.
   2.   Pieprasījums par tiesību īstenošanu ir jāadresē par datu apstrādi atbildīgajai personai. Eiropas Parlamenta iekštīkla attiecīgajā lappusē ir pieejama veidlapa elektroniskā formātā. Pieprasījumā jānorāda:

               —

               datu subjekta uzvārds, vārds un kontaktinformācija;

               —

               īstenojamo tiesību veids;

               —

               attiecīgā gadījumā šo pieprasījumu pamatojošie dokumenti;

               —

               attiecīgo datu kategorija/-as;

               —

               paraksts un datums.

         Paziņojumu var nosūtīt pa iekšējo vai ārējo pastu, pa elektronisko pastu vai faksu, kas dod iespēju apliecināt pieprasījuma nosūtīšanu un saņemšanu. Ja pieprasījumā ir kļūdas vai tas ir nepilnīgs, par apstrādi atbildīgā persona var pieprasīt papildu ziņas. Par apstrādi atbildīgajai personai ir jāpārbauda pieprasītāja tiesību likumīgums.
   3.   Par apstrādi atbildīgajai personai ir jāatbild uz pieprasījumu par tiesību īstenošanu, pat ja reģistrācijas sistēmā nav apstrādātu personas datu. Pēc pieprasījuma saņemšanas piecu darba dienu laikā pieprasītājam nosūta apstiprinājumu. Tomēr par apstrādi atbildīgajai personai apstiprinājums nav jāsūta, ja šajā piecu darba dienu laikā ir saņemta atbilde ar būtisku informāciju. Atbildi nosūta tādā pašā saziņas veidā, kādu izmantojis datu subjekts.
   4.   Par apstrādi atbildīgās personas pienākums ir norādīt datu subjektam tā tiesības iesniegt sūdzību Eiropas datu aizsardzības uzraudzītājam, ja datu subjekts uzskata, ka viņa Līguma 286. pantā paredzētās tiesības ir pārkāptas to personas datu apstrādes rezultātā, kuri attiecas uz viņu.
   5.   Datu subjekts visas savas tiesības var īstenot bez maksas.
   6.   Pieprasījumu par tiesību īstenošanu var noraidīt Regulas 20. pantā noteiktajos gadījumos, ņemot vērā šā lēmuma 17. panta piemērošanu.
   9. pants
   Piekļuves tiesības
   1.   Datu subjektam ir tiesības bez ierobežojumiem jebkurā laikā un bez maksas no personas, kas atbild par datu apstrādi, trīs mēnešu laikā pēc pieprasījuma saņemšanas iegūt

               —

               apstiprinājumu tam, vai dati, kas uz viņu attiecas, tiek vai netiek apstrādāti;

               —

               informāciju vismaz par apstrādes nolūkiem, attiecīgo datu kategorijām un saņēmējiem vai saņēmēju kategorijām, kam datus izpauž;

               —

               apstrādājamos datus saprotamā formā, kā arī visu pieejamo informāciju par šo datu avotu;

               —

               informāciju par loģiku, ko ietver visi automatizētās lēmumu pieņemšanas procesi, kuri attiecas uz datu subjektu.

         2.   Datu subjekts saviem personas datiem var piekļūt:

               —

               iepazīstoties ar tiem uz vietas;

               —

               saņemot apliecinātu kopiju, ko sastādījusi par apstrādi atbildīgā persona;

               —

               saņemot kopiju elektroniskā veidā;

               —

               ar citu datu apstrādātāja rīcībā esošu līdzekļu starpniecību, kuri pielāgoti reģistrācijas sistēmas konfigurācijai.

         10. pants
   Labošanas tiesības
   1.   Datu subjektam ir tiesības prasīt, lai par datu apstrādi atbildīgā persona nekavējoties izlabo neprecīzus vai nepilnīgus personas datus.
   2.   Labošanas pieprasījumā precīzi jānorāda, kuri dati ir jālabo, un labojums, kas jāizdara. Ja vajadzīgs, pieprasījumam var pievienot apliecinošus dokumentus.
   3.   Ja labošanas pieprasījums ir pieņemts, labojumi jāveic nekavējoties un datu subjekts par to jāinformē. Ja labošanas pieprasījums ir noraidīts, par apstrādi atbildīgās personas pienākums ir darīt to zināmu datu subjektam 15 darba dienu laikā, nosūtot vēstuli ar pamatojumu.
   11. pants
   Bloķēšanas tiesības
   1.   Datu subjektam ir tiesības prasīt, lai par datu apstrādi atbildīgā persona bloķē datus, ja

               a)

               datu subjekts apstrīd datu precizitāti — uz laiku, kamēr par datu apstrādi atbildīgā persona pārbauda datu precizitāti, to skaitā pilnīgumu, vai

               b)

               par datu apstrādi atbildīgajai personai tie vairs nav vajadzīgi, lai veiktu savus uzdevumus, bet tie ir jāsaglabā kā pierādījumi, vai

               c)

               apstrāde ir nelikumīga, un datu subjekts iebilst pret datu izdzēšanu, tā vietā pieprasot bloķēšanu.

         2.   Bloķēšanas pieprasījumā precīzi jānorāda, kuri dati ir jābloķē. Par apstrādi atbildīgā persona to dara zināmu datu subjektam, kurš ir pieprasījis un panācis bloķēšanu. Datu subjekts ir jāinformē arī par datu atbloķēšanu vismaz 15 darba dienas pirms tās veikšanas.
   3.   Par apstrādi atbildīgās personas pienākums ir to paziņot 15 darba dienu laikā pēc bloķēšanas pieprasījuma saņemšanas. Ja pieprasījums ir pieņemts, bloķēšana jāveic 30 darba dienu laikā, attiecīgā gadījumā par apstrādi atbildīgās personas pienākums ir darīt to zināmu datu subjektam 15 darba dienu laikā, nosūtot vēstuli ar pamatojumu.
   4.   Automatizētajās reģistrācijas sistēmās bloķēšanu nodrošina ar tehniskiem paņēmieniem. To, ka personas dati ir bloķēti, sistēmā atspoguļo tā, lai kļūst skaidrs, ka personas datus nedrīkst izmantot.
   5.   Izņemot uzglabāšanu, personas datus, kas bloķēti saskaņā ar šo pantu, apstrādā tikai pierādīšanas nolūkos vai ar datu subjekta piekrišanu vai aizsargājot trešās personas tiesības.
   12. pants
   Dzēšanas tiesības
   1.   Datu subjektam ir tiesības prasīt, lai par datu apstrādi atbildīgā persona izdzēš datus, ja to apstrāde nav likumīga.
   2.   Dzēšanas pieprasījumā precīzi jānorāda, kuri dati ir jādzēš. Ja par apstrādi atbildīgā persona apstrīd apstrādes nelikumīgumu, minētai personai ir jāpierāda apstrādes likumīgums.
   3.   Par apstrādi atbildīgajai personai ir jāatbild 15 darba dienu laikā pēc dzēšanas pieprasījuma saņemšanas. Ja pieprasījums ir pieņemts, tas jāizpilda nekavējoties. Ja par apstrādi atbildīgā persona uzskata, ka pieprasījums nav pamatots, minētai personai par to jāinformē datu subjekts 15 darba dienu laikā, nosūtot vēstuli ar pamatojumu.
   4.   Dzēšana nozīmē, ka dati fiziski izzūd un tos nav iespējams aizstāt ne ar kodu, ne radīt citu, alternatīvu reģistrācijas sistēmu ar izdzēstajiem datiem. Ja dzēšana nav iespējama tehnisku iemeslu dēļ, par apstrādi atbildīgā persona bloķē datus nekavējoties. Datu subjektu pienācīgi informē par šo procedūru.
   12.a pants
   Paziņošana trešām personām
   Datu subjektam ir tiesības prasīt, lai par apstrādi atbildīgā persona trešām personām, kurām izpausti dati, paziņo par datu labošanu, izdzēšanu vai bloķēšanu, ievērojot 10. līdz 12. pantu, ja vien tas ir iespējams vai neprasa nesamērīgus pūliņus. Ja paziņošana trešām personām ir noraidīta neiespējamības vai nesamērīgu pūliņu dēļ, par apstrādi atbildīgās personas pienākums ir darīt to zināmu datu subjektam 15 darba dienu laikā, nosūtot vēstuli ar pamatojumu.
   13. pants
   Tiesības iebilst
   1.   Datu subjektam ir tiesības jebkurā laikā iebilst pret to datu apstrādi, kas attiecas uz viņu, ja tam ir likumīgs pamatojums, kurš saistīts ar viņa konkrēto stāvokli, izņemot gadījumus, kas paredzēti Regulas 5. panta b) apakšpunktā [apstrāde vajadzīga, lai ievērotu juridiskus pienākumus], c) apakšpunktā [apstrāde vajadzīga, lai izpildītu līgumu] un d) apakšpunktā [datu subjekts nepārprotami ir devis savu piekrišanu].
   2.   Datu subjektam ir tiesības tikt informētam pirms personas datu izpaušanas pirmo reizi trešām personām vai pirms to izmantošanas trešo personu vārdā tirgus izpētē un nepārprotami iegūt tiesības bez maksas iebilst pret minēto izpaušanu vai izmantošanu.
   3.   Pieprasījumā, kurā izteikts iebildums, precīzi jānorāda attiecīgie dati.
   4.   Par apstrādi atbildīgajai personai ir jāatbild datu subjektam 15 darba dienu laikā pēc tāda pieprasījuma saņemšanas, kurā izteikts iebildums. Ja par apstrādi atbildīgā persona uzskata, ka pieprasījums nav pamatots, minētai personai datu subjekts par to jāinformē, nosūtot vēstuli ar pamatojumu.
   5.   Ja iebildums ir pamatots, minētos datus vairs nedrīkst apstrādāt atbilstīgi 1. punkta noteikumiem.
   14. pants
   Pārbaudes procedūra
   1.   Katrai attiecīgajai par datu apstrādi atbildīgajai personai jāpalīdz datu aizsardzības inspektoram pildīt tā pienākumus un jāsniedz informācija, atbildot uz jautājumiem 20 darba dienu laikā. Pildot savus pienākumus, datu aizsardzības inspektoram jebkurā laikā ir pieejami dati, kas ir apstrādes priekšmets, kā arī viņš var piekļūt visām telpām, datu apstrādes iekārtām un visiem datu nesējiem.
   2.   Jebkurā laikā datu aizsardzības inspektors var pieņemt lēmumu veikt jebkāda veida pārbaudi, lai nodrošinātu Eiropas Parlamenta Reglamenta pienācīgu piemērošanu.
   15. pants
   Tiesiskās aizsardzības līdzekļi
   1.   Visi Eiropas Parlamenta darbinieki Eiropas datu aizsardzības uzraudzītājam var iesniegt sūdzību Regulas 33. panta nozīmē. Tādas sūdzības iesniegšana nav iemesls, lai atliktu termiņus sūdzības iesniegšanai Civildienesta noteikumu 90. panta nozīmē.
   2.   Neatkarīgi no 1. punktā paredzētajām tiesībām saskaņā ar Civildienesta noteikumu 90. pantu visi Eiropas Parlamenta darbinieki sūdzību par personas datu apstrādi var iesniegt iestādei, kas ir kompetenta iecelt amatā. Šādā gadījumā atbildīgie dienesti apspriežas ar datu aizsardzības inspektoru, lūdzot viņa atzinumu.
   16. pants
   Izņēmumi un ierobežojumi
   1.   Par datu apstrādi atbildīgā persona var ierobežot šā lēmuma 9. līdz 13. pantā paredzētās tiesības to iemeslu dēļ, kuri minēti Regulas 20. panta 1. punktā. Par apstrādi atbildīgā persona pirms tam apspriežas ar datu aizsardzības inspektoru.
   2.   Ja piemēro ierobežojumu, par apstrādi atbildīgā persona saskaņā ar Kopienas tiesību aktiem informē datu subjektu par galvenajiem iemesliem, kas ir pamatā šā ierobežojuma piemērošanai, kā arī par viņa tiesībām vērsties pie Eiropas datu aizsardzības uzraudzītāja un Kopienu Tiesā.
   3.   Par apstrādi atbildīgā persona nekavējoties atbild uz pieprasījumiem piemērot tiesību īstenošanas izņēmumus vai ierobežojumus un pamato šajā sakarā pieņemto lēmumu.
   17. pants
   Par datu apstrādi atbildīgās personas
   1.   Ar īpašu lēmumu ģenerālsekretārs var nozīmēt sev pakļautu organizatorisku vienību kā par datu apstrādi atbildīgu personu Regulas 2. panta d) apakšpunkta nozīmē.
   2.   Par datu apstrādi atbildīgās personas pienākums ir rūpēties, lai tās uzraudzībā veiktās apstrādes darbības atbilstu Regulai, un jo īpaši tās pienākums ir

               —

               palīdzēt datu aizsardzības inspektoram, kā arī Eiropas datu aizsardzības uzraudzītājam pildīt viņu pienākumus, jo īpaši kā atbildi uz viņu pieprasījumu sniedzot informāciju ne vēlāk kā 20 darba dienu laikā;

               —

               īstenot attiecīgos tehniskos un organizatoriskos pasākumus, kā arī Parlamenta darbiniekiem vai citām viņu pakļautībā esošām personām sniegt atbilstīgus norādījumus, lai nodrošinātu apstrādes konfidencialitāti un tādu drošības līmeni, kas atbilst ar apstrādi saistītajam riskam;

               —

               saskaņā ar 6. pantu paziņot datu aizsardzības inspektoram par jebkuru datu apstrādi pirms tās sākšanas.

         17.a pants
   Piekļuve dokumentiem
   1.   Datu apstrādes darbību reģistrs ir publisks, un tam var piekļūt elektroniskā veidā. Jebkura persona var iepazīties ar to un Eiropas Parlamenta datu aizsardzības inspektoram pieprasīt apliecinātu kopiju par konkrētas datu apstrādes reģistrēšanu. Ir iespējama arī netieša piekļuve ar Eiropas datu aizsardzības uzraudzītāja starpniecību.
   2.   Datu aizsardzības inspektora un viņam pakļauto dienestu dokumentiem piemēro Eiropas Parlamenta un Padomes 2001. gada 30. maija Regulu (EK) Nr.o1049/2001 par publisku piekļuvi Eiropas Parlamenta, Padomes un Komisijas dokumentiem.
   18. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas “Eiropas Kopienu Oficiālajā Vēstnesī”.


title: Padomes Lēmums (ES) 2015/209 ( 2014. gada 10. novembris ) par to, lai Eiropas Savienības vārdā parakstītu un provizoriski piemērotu Nolīgumu par zinātnisko un tehnoloģisko sadarbību starp Eiropas Savienību un Fēru Salām, ar ko Fēru Salas iesaista pētniecības un inovācijas pamatprogrammā 2014.–2020. gadam “Apvārsnis 2020”

text:
               11.2.2015

               LV

               Eiropas Savienības Oficiālais Vēstnesis

               L 35/1

         PADOMES LĒMUMS (ES) 2015/209
   (2014. gada 10. novembris)
   par to, lai Eiropas Savienības vārdā parakstītu un provizoriski piemērotu Nolīgumu par zinātnisko un tehnoloģisko sadarbību starp Eiropas Savienību un Fēru Salām, ar ko Fēru Salas iesaista pētniecības un inovācijas pamatprogrammā 2014.–2020. gadam “Apvārsnis 2020”
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 186. pantu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Pētniecības un inovācijas pamatprogramma 2014.–2020. gadam “Apvārsnis 2020” (“Apvārsnis 2020”) ar Eiropas Parlamenta un Padomes Regulu (ES) Nr. 1291/2013 (1) tika izveidota laikposmam no 2014. gada 1. janvāra līdz 2020. gada 31. decembrim.

               (2)

               Padome 2014. gada 18. martā pilnvaroja Komisiju Savienības vārdā sākt sarunas ar Fēru Salām, lai noslēgtu Nolīgumu par zinātnisko un tehnoloģisko sadarbību starp Eiropas Savienību un Fēru Salām, ar ko Fēru Salas iesaista pamatprogrammā “Apvārsnis 2020”.

               (3)

               Minētās sarunas ir sekmīgi noslēgtas, un Nolīgums par zinātnisko un tehnoloģisko sadarbību starp Eiropas Savienību un Fēru Salām, ar ko Fēru Salas iesaista pētniecības un inovācijas pamatprogrammā 2014.–2020. gadam “Apvārsnis 2020” (“nolīgums”), būtu jāparaksta un jāpiemēro provizoriski, kamēr tiek pabeigtas procedūras tā noslēgšanai,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Nolīgumu par zinātnisko un tehnoloģisko sadarbību starp Eiropas Savienību un Fēru Salām, ar ko Fēru Salas iesaista pētniecības un inovācijas pamatprogrammā 2014.–2020. gadam “Apvārsnis 2020”, ņemot vērā minētā nolīguma noslēgšanu.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
   3. pants
   Nolīgumu provizoriski piemēro no 2014. gada 1. janvāra, kamēr tiek pabeigtas procedūras tā noslēgšanai.
   4. pants
   Šis lēmums stājas spēkā tā pieņemšanas dienā.

      Briselē, 2014. gada 10. novembrī

            Padomes vārdā –

            priekšsēdētājs

         M. MARTINA

      (1)  Eiropas Parlamenta un Padomes Regula (ES) Nr. 1291/2013 (2013. gada 11. decembris), ar ko izveido pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.).


title: 2009/61/EK: Padomes Lēmums ( 2009. gada 19. janvāris ), ar ko groza Lēmumu 2006/144/EK par Kopienas lauku attīstības stratēģiskajām pamatnostādnēm (2007.–2013. gada plānošanas laikposms)

text:
               31.1.2009

               LV

               Eiropas Savienības Oficiālais Vēstnesis

               L 30/112

      PADOMES LĒMUMS

   (2009. gada 19. janvāris),
   ar ko groza Lēmumu 2006/144/EK par Kopienas lauku attīstības stratēģiskajām pamatnostādnēm (2007.–2013. gada plānošanas laikposms)
   (2009/61/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 37. pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Padome pieņēma Kopienas lauku attīstības stratēģiskās pamatnostādnes (2007.–2013. gada plānošanas laikposmam) ar Lēmumu 2006/144/EK (2) (turpmāk “Kopienas stratēģiskās pamatnostādnes”).

               (2)

               Padomes Regulā (EK) Nr. 1698/2005 (2005. gada 20. septembris) par atbalstu lauku attīstībai no Eiropas Lauksaimniecības fonda lauku attīstībai (ELFLA) (3) paredzēts, ka, lai ņemtu vērā būtiskākās izmaiņas Kopienas prioritātēs, Kopienas stratēģiskās pamatnostādnes var pārskatīt.

               (3)

               Veicot kopējās lauksaimniecības politikas 2003. gada reformas novērtējumu, klimata pārmaiņas, atjaunojamā enerģija, ūdens apsaimniekošana, bioloģiskā daudzveidība un piensaimniecības nozares restrukturizācija tika atzītas par būtiskiem jauniem Eiropas lauksaimniecības izaicinājumiem. Ar šīm prioritātēm saistītie mērķi būtu jāstiprina lauku attīstības programmās, kuras apstiprinātas saskaņā ar Padomes Regulu (EK) Nr. 1698/2005.

               (4)

               Kopienas stratēģiskajās pamatnostādnēs vajadzētu būt noteiktām jomām, kas ir svarīgas to Kopienas pārskatīto prioritāšu īstenošanai, kuras saistītas ar klimata pārmaiņām, atjaunojamo enerģiju, ūdens apsaimniekošanu, bioloģisko daudzveidību un piensaimniecības nozares restrukturizāciju.

               (5)

               Ar jauninājumiem būtu jāpalielina to prioritāro darbību efektivitāte, kas ir saistītas ar klimata pārmaiņām, atjaunojamu enerģiju, ūdens apsaimniekošanu un bioloģisku daudzveidību. Šajā sakarā ar atbalsta palielinājumu jauninājumu jomā var jo īpaši veicināt mērķu sasniegšanu, izstrādājot jaunas tehnoloģijas, izstrādājumus un preces.

               (6)

               Pamatojoties uz pārskatītajām Kopienas stratēģiskajām pamatnostādnēm, katrai dalībvalstij būtu jāpārskata savs valsts stratēģiskais plāns, kurā noteikts pamatprincipu kopums lauku attīstības programmu pārskatīšanai.

               (7)

               Tādēļ būtu jāizdara attiecīgi grozījumi Lēmumā 2006/144/EK,

         IR PIEŅĒMUSI ŠO LĒMUMU.
   Vienīgais pants
   Lēmumu 2006/144/EK groza saskaņā ar šā lēmuma pielikumu.

      Briselē, 2009. gada 19. janvārī

            Padomes vārdā —
         P. GANDALOVIČ

            priekšsēdētājs

      (1)  2008. gada 19. novembra Atzinums (Oficiālajā Vēstnesī vēl nav publicēts).

      (2)  OV L 55, 25.2.2006., 20. lpp.

      (3)  OV L 277, 21.10.2005., 1. lpp.

      PIELIKUMS
      Kopienas lauku attīstības stratēģiskās pamatnostādnes (plānošanas laikposmam no 2007. gada līdz 2013. gadam), kas izklāstītas Lēmuma 2006/144/EK pielikumā, ar šo groza šādi:

                  1)

                  ar šādu punktu papildina 2. daļu:
                  “2.5   Jaunie izaicinājumi un to risinājumi
                  Veicot 2003. gada reformu pārskatīšanu, tika novērtēts arī līdzsvars starp izdevumiem par tiešajiem maksājumiem saskaņā ar KLP pirmo pīlāru un lauku attīstības politikas finansējumu. Tā kā kopējais KLP budžets ir noteikts līdz 2013. gadam, papildu līdzekļus lauku attīstībai var iegūt, tikai palielinot obligāto modulāciju. Papildu līdzekļi ir vajadzīgi, lai pastiprinātu centienus attiecībā uz Kopienas prioritātēm klimata pārmaiņu, atjaunojamās enerģijas avotu, ūdens resursu apsaimniekošanas, bioloģiskās daudzveidības (tostarp saistītu atbalstu jauninājumu jomā) un piensaimniecības nozares restrukturizācijas jomās:

                              i)

                              klimats un enerģija ir kļuvuši par prioritātēm, jo ES ir uzņēmusies vadību ceļā uz vispārējas zemu oglekļa emisiju ekonomikas izveidi. Eiropadome 2007. gada martā pieņēma secinājumus (1) par to, ka siltumnīcefekta gāzu emisijas līdz 2020. gadam jāsamazina vismaz par 20 % salīdzinājumā ar 1990. gadu (par 30 % saskaņā ar starpvalstu nolīgumu par vispārējiem mērķiem) un jānosaka saistošs 20 % mērķis atjaunojamās enerģijas avotu izmantošanai līdz 2020. gadam, tostarp 10 % biodegvielas īpatsvars transportlīdzekļos izmantojamā benzīna un dīzeļdegvielas patēriņā. Lauksaimniecības un mežkopības nozares spēj sniegt būtisku ieguldījumu, nodrošinot izejvielas bioenerģijas ražošanai, oglekļa uztveršanā un uzglabāšanā un siltumnīcefekta gāzu emisiju turpmākā samazināšanā;

                              ii)

                              ES mērķi attiecībā uz ūdens apsaimniekošanas politiku ir noteikti Eiropas Parlamenta un Padomes Direktīvā 2000/60/EK (2000. gada 23. oktobris), ar ko izveido sistēmu Kopienas rīcībai ūdens resursu politikas jomā (2), kuru pilnībā sāks īstenot laikposmā no 2010. līdz 2012. gadam. Lauksaimniecībai un mežsaimniecībai kā galvenajām ūdens un ūdens resursu izmantotājām nozarēm ir būtiska ietekme uz ilgtspējīgu ūdens pārvaldību gan kvantitātes, gan kvalitātes ziņā. Stratēģijā, ko piemēros, lai pielāgotos nu jau nenovēršamajām klimata pārmaiņām, ūdens apsaimniekošana kļūs aizvien svarīgāka;

                              iii)

                              dalībvalstis ir apņēmušās apturēt bioloģiskās daudzveidības samazināšanos līdz 2010. gadam, bet šis mērķis aizvien vairāk šķiet nesasniedzams. Eiropas bioloģiskā daudzveidība lielā mērā ir atkarīga no lauksaimniecības un mežsaimniecības, tādēļ tiks palielināti centieni aizsargāt bioloģisko daudzveidību, jo īpaši ņemot vērā gaidāmo klimata pārmaiņu negatīvo ietekmi un pieaugošo ūdens patēriņu;

                              iv)

                              piena ražotāji dod būtisku ieguldījumu, lai uzturētu lauku vidi, izmantojot ilgtspējīgu lauksaimniecību, jo īpaši atpalikušos reģionos. Ņemot vērā augstās ražošanas izmaksas un strukturālās izmaiņas, kurām viņi ir pakļauti, jo pakāpeniski izbeidz piena kvotu sistēmas darbību, piena ražotājiem būtu jāparedz papildu atbalsta pasākumi, lai viņi varētu labāk pielāgoties jaunajiem tirgus nosacījumiem;

                              v)

                              lauku attīstības pasākumus jo īpaši var izmantot, lai veicinātu jauninājumus ūdens apsaimniekošanā, atjaunojamas enerģijas ražošanā un izmantošanā, bioloģiskās daudzveidības aizsardzībā un lai mazinātu klimata pārmaiņu ietekmi un pielāgotos tām, un konkurētspējas un vides jomā veicinātu risinājumus, kas būtu izdevīgi visiem dalībniekiem. Lai sekmētu to, ka jauninājumus izmanto pilnībā, novatoriskām darbībām, kas saistītas ar jaunajiem izaicinājumiem, būtu jādara pieejams īpašs atbalsts.”;

                  2)

                  lēmuma 3. daļā iekļauj šādu punktu:
                  “3.4.a   Jaunie izaicinājumi un to risinājumi
                  Kopienas stratēģiskās pamatnostādnes
                  Klimata pārmaiņas, atjaunojamā enerģija, ūdens apsaimniekošana, bioloģiskā daudzveidība (tostarp saistīts atbalsts jauninājumu jomā) un piensaimniecības nozares restrukturizācija ir būtiskas problēmas, ar ko nākas saskarties Eiropas lauku rajoniem un lauksaimniecības un mežsaimniecības nozarēm. Saskaņā ar ES vispārējo klimata pārmaiņu stratēģiju lauksaimniecības un mežsaimniecības nozares tiks aicinātas sniegt lielāku ieguldījumu siltumnīcefekta gāzu emisiju samazināšanā un oglekļa uztveršanā un uzglabāšanā. Sasniegt jaunos ES mērķus saistībā ar kopējo degvielas un enerģijas patēriņu līdz 2020. gadam varētu palīdzēt arī palielināta atjaunojamās enerģijas ražošana no lauksaimniecības un mežsaimniecības biomasas. Ilgtspējīgāka ūdens apsaimniekošanas prakse lauksaimniecībā būs ārkārtīgi svarīga, lai nākotnē nodrošinātu kvantitatīvi un kvalitatīvi pietiekamu ūdensapgādi un pielāgotos paredzamajai klimata pārmaiņu ietekmei uz ūdens resursiem. Būtisks uzdevums joprojām ir arī apturēt bioloģiskās daudzveidības samazināšanos. Šo prioritāšu īstenošanu var atvieglot atbalsts jauninājumiem, kas saistīti ar minētajiem jaunajiem izaicinājumiem. Ņemot vērā to, ka beigs darboties piena kvotu režīms, palielināsies vajadzība pēc lauksaimniecības restrukturizācijas. Šajā sakarā lauku attīstības pasākumi būs nozīmīgs piensaimniecības nozares reformu papildinājums. Tāpēc papildu līdzekļi, kas kļūs pieejami no 2010. gada obligātās modulācijas palielināšanas, būtu jāiegulda Kopienas rīcības stiprināšanā klimata pārmaiņu, atjaunojamās enerģijas, ūdens apsaimniekošanas, bioloģiskās daudzveidības un piensaimniecības nozares restrukturizācija minētajās jomās.
                  Lai īstenotu šīs prioritātes, dalībvalstīm ieteicams koncentrēt atbalstu uz galvenajām rīcībām. Galvenās rīcības var ietvert šādus darbību veidus:

                              i)

                              ieguldījumu atbalstu saskaņā ar 1. asi var novirzīt jo īpaši uz enerģiju, ūdeni un citām ražošanas taupīšanas mašīnām un iekārtām, kā arī atjaunojamās enerģijas ražošanai, ko izmanto lauksaimniecībā. Atbalsts ieguldījumiem lauksaimniecības un pārtikas nozarē un mežsaimniecības nozarē palīdzēs izstrādāt novatoriskas un ilgtspējīgākas biodegvielas pārstrādes metodes;

                              ii)

                              saskaņā ar 2. asi agrovides pasākumus un mežsaimniecības pasākumus var izmantot jo īpaši bioloģiskās daudzveidības veicināšanai — sugu ziņā daudzveidīgu veģetācijas tipu saglabāšanas, pļavu aizsardzības un saglabāšanas un ekstensīvās lauksaimniecības darbībām. Konkrētas darbības saskaņā ar 2. asi, piemēram, agrovides pasākumi un apmežošana, var palīdzēt arī uzlabot ūdens resursu apsaimniekošanas efektivitāti attiecībā uz to kvantitāti un saglabāt to kvalitāti. Turklāt noteiktas darbības agrovides un apmežošanas jomās palīdz samazināt slāpekļa oksīda (N2O) un metāna (CH4) emisijas un veicināt oglekļa uztveršanu un uzglabāšanu;

                              iii)

                              saskaņā ar 3. un 4. asi var tikt atbalstīti vietēja mēroga projekti un sadarbība ar atjaunojamo enerģiju saistītos projektos, kā arī lauksaimnieciskās darbības dažādošana, pārejot uz bioenerģijas ražošanu. Dabas mantojuma saglabāšana var palīdzēt aizsargāt dzīvotnes ar augstu dabas vērtību un augstvērtīgas ūdenstilpnes;

                              iv)

                              tā kā visiem lauku apgabaliem nākas saskarties ar klimata pārmaiņu un atjaunojamās enerģijas jautājumiem, dalībvalstis var mudināt vietējās rīcības grupas saskaņā ar 4. asi (Leader) šos jautājumus kā transversālas tēmas iekļaut savās vietējās attīstības stratēģijās. Šo grupu rīcībā ir īpaši labas iespējas palīdzēt pielāgoties klimata pārmaiņām un meklēt konkrētajiem vietējiem apstākļiem piemērotus risinājumus saistībā ar atjaunojamās enerģijas ražošanu;

                              v)

                              ar jauninājumiem var panākt īpaši pozitīvus rezultātus, lai risinātu jaunos izaicinājumus, kas saistīti ar klimata pārmaiņām, atjaunojamās enerģijas ražošanu, ilgtspējīgāku ūdens apsaimniekošanas praksi un bioloģiskās daudzveidības zuduma apturēšanu. Atbalsts jauninājumiem šajās jomās varētu izpausties kā darbības, ar ko sekmē attiecīgu tehnoloģiju, izstrādājumu un procesu attīstību, ieviešanu un lietošanu;

                              vi)

                              principā atbalsts ir orientēts uz tādiem darbību veidiem, kas atbilst Regulas (EK) Nr. 1698/2005 mērķiem un noteikumiem un kuri palīdz radīt labvēlīgu iespējamo ietekmi, ņemot vērā jaunos izaicinājumus, kas izklāstīti minētās regulas II pielikumā.”.

         (1)  Briseles 2007. gada 8. un 9. marta Eiropadomes prezidentvalsts secinājumi .

         (2)  OV L 327, 22.12.2000., 1. lpp.


title: 2009/379/EK: Komisijas Lēmums ( 2009. gada 11. maijs ), ar ko nosaka summas, kuras saskaņā ar Padomes Regulu (EK) Nr. 1782/2003, (EK) Nr. 378/2007, (EK) Nr. 479/2008 un (EK) Nr. 73/2009 piešķir ELFLA, un summas ELGF izmaksu finansēšanai

text:
               12.5.2009

               LV

               Eiropas Savienības Oficiālais Vēstnesis

               L 117/10

      KOMISIJAS LĒMUMS

   (2009. gada 11. maijs),
   ar ko nosaka summas, kuras saskaņā ar Padomes Regulu (EK) Nr. 1782/2003, (EK) Nr. 378/2007, (EK) Nr. 479/2008 un (EK) Nr. 73/2009 piešķir ELFLA, un summas ELGF izmaksu finansēšanai
   (2009/379/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 12. panta 2. un 3. punktu,
   tā kā:

               (1)

               Vairākas summas, kuras 2007.–2013. budžeta gadam piešķirtas Eiropas Lauksaimniecības fondam lauku attīstībai (ELFLA), ir paredzētas pielikumā Komisijas 2006. gada 24. maija Lēmumā 2006/410/EK, ar ko saskaņā ar Padomes Regulas (EK) Nr. 1782/2003 10. panta 2. punktu, 143.d un 143.e pantu, Padomes Regulas (EK) Nr. 378/2007 4. panta 1. punktu un Padomes Regulas (EK) Nr. 479/2008 23. panta 2. punktu nosaka summas, kuras piešķir ELFLA, un summas ELGF izmaksu finansēšanai (2).

               (2)

               Padomes 2003. gada 29. septembra Regula (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (3), ir atcelta un no 2009. gada 1. janvāra aizstāta ar Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (4).

               (3)

               Ar Regulas Nr. 73/2009 7. pantu ievieš obligātās modulācijas jaunas palielinātās likmes. Saskaņā ar 1. panta 5. punktu Padomes 2007. gada 27. marta Regulā (EK) Nr. 378/2007, ar ko paredz noteikumus par brīvprātīgu modulāciju tiešajiem maksājumiem (5), obligātās modulācijas likmju palielinājums ir jāatskaita no brīvprātīgas modulācijas likmes.

               (4)

               Attiecīgi brīvprātīgās un obligātās modulācijas summas, kuras piešķir ELFLA, ir mainījušās.

               (5)

               Skaidrības labad Lēmums 2006/410/EK ir jāatceļ un jāaizstāj ar jaunu tiesību aktu,

         IR NOLĒMUSI ŠĀDI.
   1. pants
   Šā lēmuma pielikumā ir noteiktas summas, kuras 2007.–2013. budžeta gadam piešķirtas Eiropas Lauksaimniecības fondam lauku attīstībai (ELFLA) saskaņā ar Regulas (EK) Nr. 1782/2003 10. panta 2. punktu un 143.d pantu, Regulas (EK) Nr. 378/2007 4. panta 1. punktu, Padomes Regulas (EK) Nr. 479/2008 (6) 23. panta 2. punktu un Regulas (EK) Nr. 73/2009 9. panta 1. punktu, 10. panta 3. punktu, 134. pantu un 135. pantu, kā arī neto atlikums Eiropas Lauksaimniecības garantiju fonda (ELGF) izmaksu finansēšanai.
   2. pants
   Lēmumu 2006/410/EK atceļ.

      Briselē, 2009. gada 11. maijā

            Komisijas vārdā —

            Komisijas locekle

         Mariann FISCHER BOEL

      (1)  OV L 209, 11.8.2005., 1. lpp.

      (2)  OV L 163, 15.6.2006., 10. lpp.

      (3)  OV L 270, 21.10.2003., 1. lpp.

      (4)  OV L 30, 31.1.2009., 16. lpp.

      (5)  OV L 95, 5.4.2007., 1. lpp.

      (6)  OV L 148, 6.6.2008., 1. lpp.

      PIELIKUMS

                  (miljoni EUR)

                  Budžeta gads

                  Regulas (EK) Nr. 1782/2003 10. panta 2. punkts

                  Regulas (EK) Nr. 1782/2003 143.d pants

                  ELFLA piešķirtās summas

                  Neto atlikums ELGF izmaksu finansēšanai

                  Regulas (EK) Nr. 73/2009 9. panta 1. punkts un 10. panta 3. punkts

                  Regulas (EK) Nr. 73/2009 134. pants

                  Regulas (EK) Nr. 73/2009 135. pants

                  Regulas (EK) Nr. 378/2007 4. panta 1. punkts

                  Regulas (EK) Nr. 479/2008 23. panta 2. punkts

                  2007

                  984

                  22

                  44 753

                  2008

                  1 241

                  22

                  362

                  44 592

                  2009

                  1 305,7

                  22

                  424

                  40,66

                  44 886,64

                  2010

                  1 867,1

                  22

                  429,8

                  82,11

                  44 744,99

                  2011

                  2 095,3

                  22

                  484

                  403,9

                  122,61

                  44 489,19

                  2012

                  2 355,3

                  22

                  484

                  372,3

                  122,61

                  44 736,79

                  2013

                  2 640,9

                  22

                  484

                  334,9

                  122,61

                  44 969,59


title: 2013/143/ES: Padomes Lēmums ( 2013. gada 18. marts ), ar ko ieceļ divus Reģionu komitejas locekļus no Zviedrijas un locekļa aizstājēju no Zviedrijas

text:
               22.3.2013

               LV

               Eiropas Savienības Oficiālais Vēstnesis

               L 82/53

         PADOMES LĒMUMS
   (2013. gada 18. marts),
   ar ko ieceļ divus Reģionu komitejas locekļus no Zviedrijas un locekļa aizstājēju no Zviedrijas
   (2013/143/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Zviedrijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Britt-Marie LÖVGREN kundzes un Annelie STARK kundzes pilnvaru termiņa beigām ir atbrīvojušās divas Reģionu komitejas locekļu vietas. Pēc Tore HULT kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekļiem:

                           —

                              Tore HULT kungs, Ledamot i kommunfullmäktige, Alingsås kommun,

                           —

                              Ulrika CARLEFALL LANDERGREN kundze, Ledamot i kommunfullmäktige, Kungsbacka kommun;

                     un

               b)

               par locekļa aizstājēju:

                           —

                              Anders ROSÉN kungs, Ledamot i kommunfullmäktige, Halmstads kommun.

         2. pants
   Šis lēmums stājas spēkā tā pieņemšanas dienā.

      Briselē, 2013. gada 18. martā

            Padomes vārdā –

            priekšsēdētājs

         S. COVENEY

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: Eiropola Valdes lēmums, ar ko groza Eiropola Valdes 1999. gada 16. novembra lēmumu par nodokļiem, kas piemērojami algām un atalgojumiem, ko izmaksā Eiropola darbiniekiem par darbu Eiropolā, un ar ko piekrīt Eiropola noteikumiem un procedūrām, ar ko groza pielikumā minētās summas

text:
               5.2.2011

               LV

               Eiropas Savienības Oficiālais Vēstnesis

               C 37/8

         EIROPOLA VALDES LĒMUMS,
   ar ko groza Eiropola Valdes 1999. gada 16. novembra lēmumu par nodokļiem, kas piemērojami algām un atalgojumiem, ko izmaksā Eiropola darbiniekiem par darbu Eiropolā, un ar ko piekrīt Eiropola noteikumiem un procedūrām, ar ko groza pielikumā minētās summas
   2011/C 37/06
   EIROPOLA VALDE,
   ņemot vērā Padomes 2009. gada 6. aprīļa lēmumu, ar ko izveido Eiropas Policijas biroju (turpmāk Eiropols), kas pamatots uz Līguma par Eiropas Savienību 30. panta 1. punkta b) apakšpunktu, 30. panta 2. punktu un 34. panta 2. punkta c) apakšpunktu (1) (turpmāk Eiropola lēmums) un jo īpaši tā 57. panta 5. punktu, 62. un 63. pantu;
   ņemot vērā Protokola, kas sastādīts, pamatojoties uz Līguma par Eiropas Savienību K.3. pantu un Eiropola Konvencijas 41. panta 3. punktu, par Eiropola, tā struktūru darbinieku, direktora vietnieku un Eiropola darbinieku privilēģijām un imunitāti (2) (turpmāk “Protokols”), un jo īpaši tā 10. pantu;
   ņemot vērā Valdes 1999. gada 16. novembra lēmumu, ar ko piekrīt Eiropola noteikumiem un procesiem attiecībā uz nodokļiem, kas piemērojami algām un atalgojumiem, ko izmaksā Eiropola darbiniekiem par darbu Eiropolā (3);
   tā kā:

               (1)

               Saskaņā ar Eiropola lēmuma 57. panta 5. punktu darbiniekiem, ar kuriem netiek noslēgti līgumi saskaņā ar Eiropola lēmuma 57. panta 2. punktu, turpina piemērot Eiropola civildienesta noteikumus (4) un citus attiecīgus instrumentus.

               (2)

               Līdz 2009. gadam ikgadējā algu korekcija notika saskaņā ar Eiropola civildienesta noteikumu 44. pantu, piemērojot formulu, par ko vienojās Valde, ņemot vērā divus komponentus:

                           —

                           dzīves dārdzības izmaiņas Nīderlandē,

                           —

                           ES dalībvalstu civildienesta darbinieku algu izmaiņas.

               (3)

               Eiropola lēmuma 57. panta 5. punkts paredz, ka, atkāpjoties no Eiropola civildienesta noteikumu 5. nodaļas, uz Eiropola darbiniekiem attiecina to ikgadējās atalgojuma korekcijas procentu likmi, ko Padome pieņem saskaņā ar Eiropas Kopienu Civildienesta noteikumu (5) 65. pantu.

               (4)

               Eiropola lēmuma 57. panta 5. punkts attiecas tikai uz Eiropola Civildienesta noteikumu 5. nodaļā (43.–55. pantā) minētajiem personāla atalgojuma elementiem, un neattiecas uz nodokļiem, kas piemērojami algām un atalgojumiem, ko saskaņā ar Eiropola Civildienesta noteikumiem izmaksā Eiropola darbiniekiem par darbu Eiropolā.

               (5)

               Ņemot vērā Eiropola lēmuma 57. panta 5. punktā paredzētās atalgojuma korekcijas procedūras grozījumus, nosacījumi un procedūra, kādā nodokļi tiek piemēroti algām un atalgojumiem, ko Eiropols saskaņā ar Eiropola Civildienesta noteikumiem maksā Eiropola darbiniekiem, izņemot vietējo personālu, būtu jāpielāgo saskaņā ar iepriekš minēto Protokola 10. pantu.

               (6)

               Eiropola lēmuma 57. panta 5. punktā paredzēto ikgadējo atlīdzības korekciju Eiropols pirmo reizi ar atpakaļejošu spēku piemēroja 2009. gada 1. jūlijā atbilstoši skaitļiem, kas noteikti Padomes 2009. gada 23. decembra Regulā (EK) Nr. 1296/2009, ar ko koriģē Eiropas Savienības ierēdņu un pārējo darbinieku atalgojumu un pensijas, kā arī korekcijas koeficientus, kurus piemēro šim atalgojumam un pensijām. Ar šīs ikgadējās korekcijas aprēķina metodi Eiropola Civildienesta noteikumiem pakļautajiem Eiropola darbiniekiem Valde tika iepazīstināta 2010. gada 24. marta sapulcē (kā norādīts šī lēmuma pielikumā).

               (7)

               Eiropola Civildienesta noteikumiem pakļautajiem Eiropola darbiniekiem piemērojamo nodokli jāgroza, lai atspoguļotu atalgojuma korekciju, kas piemērota atbilstīgi Eiropola lēmuma 57. panta 5. punktam.

               (8)

               Eiropola Valdes 1999. gada 16. novembra lēmuma pielikuma 4. pantā minētās vērtību korekcija aprobežojas ar tehnisku pielāgošanu atbilstīgi procentuālajai vērtībai, ko izmanto atalgojuma korekcijai saskaņā ar Eiropola lēmuma 57. panta 5. punktu.

               (9)

               Eiropola direktors būtu jāpilnvaro katru gadu pielāgot Eiropola Valdes 1999. gada 16. novembra lēmuma pielikuma 4. pantā minētās vērtības.

         IR PIEŅĒMUSI ŠO LĒMUMU.
   1. pants
   Sākot ar 2009. gada 1. jūliju:

               —

               vērtība, kas minēta Eiropola Valdes 1999. gada 16. novembra lēmuma pielikuma 4. panta pirmajā teikumā, ir jāaizvieto ar EUR 119,16

               —

               tabulā norādītās euro vienību vērtības, kas ietvertas Eiropola Valdes 1999. gada 16. novembra lēmuma pielikuma 4. pantā, ir jāaizvieto ar šādām:

                           —

                           8 % klāt summām no EUR 119,16 līdz EUR 2 099,02

                           —

                           10 % klāt summām no EUR 2 099,03 līdz EUR 2 891,07

                           —

                           12,5 % klāt summām no EUR 2 891,08 līdz EUR 3 313,31

                           —

                           15 % klāt summām no EUR 3 313,32 līdz EUR 3 762,78

                           —

                           17,5 % klāt summām no EUR 3 762,79 līdz EUR 4 185,06

                           —

                           20 % klāt summām no EUR 4 185,07 līdz EUR 4 594,36

                           —

                           22,5 % klāt summām no EUR 4 594,37 līdz EUR 5 016,62

                           —

                           25 % klāt summām no EUR 5 016,63 līdz EUR 5 425,94

                           —

                           27,5 % klāt summām no EUR 5 425,95 līdz EUR 5 848,19

                           —

                           30 % klāt summām no EUR 5 848,20 līdz EUR 6 257,50

                           —

                           32,5 % klāt summām no EUR 6 257,51 līdz EUR 6 679,76

                           —

                           35 % klāt summām no EUR 6 679,77 līdz EUR 7 089,72

                           —

                           40 % klāt summām no EUR 7 089,73 līdz EUR 7 512,00

                           —

                           45 % klāt summām no EUR 7 512,01.

         2. pants
   Valdes 1999. gada 16. novembra lēmumu groza šādi:
   Pēc 3. panta ievieto šādu 3.a pantu:

      “Pēc atalgojuma korekcijas, par ko katru gadu lemj Padome saskaņā ar Eiropas Savienības ierēdņu civildienesta noteikumu 65. pantu, Eiropola direktors, pirmo reizi no 2010. gada 1. jūlija un pēc tam reizi gadā pielāgo šī lēmuma pielikuma 4. pantā minētās summas, piemērojot to pašu procentuālo lielumu, kāds piemērots atbilstīgi Padomes 2009. gada 6. aprīļa lēmuma, ar ko izveido Eiropas Policijas biroju 57. panta 5. punktam (6). Saskaņā ar šo pantu noteiktās vērtības publicē Eiropas Savienības Oficiālajā Vēstnesī.

   3. pants
   Šo lēmumu publicē Eiropas Savienības Oficiālajā Vēstnesī.

   4. pants
   Šis lēmums stājas spēkā nākamajā dienā pēc tam, kad to ir pieņēmusi Valde.

      Hāgā, 2010. gada 14. oktobrī

            Valdes vārdā

         Francisco José ARANDA

            Priekšsēdētājs

      (1)  OV L 121, 15.5.2009., 37. lpp.

      (2)  OV C 221, 19.7.1997., 2. lpp.

      (3)  OV C 65, 28.2.2001., 6. lpp.

      (4)  Padomes 1998. gada 3. decembra akts, ar ko nosaka Civildienesta noteikumus, kas piemērojami Eiropola darbiniekiem (OV C 26, 30.1.1999., 23. lpp.).

      (5)  Padomes Regula (EEK, Euratom, EOTK) Nr. 259/68 (OV L 56, 4.3.1968., 1. lpp.).

      (6)  Skat. 1. atsauci.”

      PIELIKUMS

         Eiropola Civildienesta noteikumiem pakļauto darbinieku pamatalgu un pabalstu koriģēšana atbilstīgi Padomes Lēmuma 57. panta 5. punktam no 2009. gada 1. jūlija

      Atbilstīgi Eiropola lēmuma 57. panta 5. punktam, atkāpjoties no Eiropola civildienesta noteikumu 5. nodaļas, uz Eiropola darbiniekiem attiecina to ikgadējās atalgojuma korekcijas procentu likmi, ko Padome pieņem saskaņā ar Eiropas Kopienu Civildienesta noteikumu (1) 65. pantu; tāpēc no 2009. gada 1. jūlija Eiropola Civildienesta noteikumiem pakļautajiem Eiropola darbiniekiem:

                  a)

                  Eiropola Civildienesta noteikumu (ECN) 45. pantā minēto pamata mēnešalgu tabulu aizstāj ar šo (palielinājums par 1,85 %):

                              1

                              2

                              3

                              4

                              5

                              6

                              7

                              8

                              9

                              10

                              11

                              1

                              15 867,20

                              2

                              14 248,07

                              3

                              9 779,37

                              10 031,95

                              10 284,54

                              10 556,55

                              10 828,56

                              11 113,50

                              11 397,15

                              11 696,39

                              11 997,54

                              12 314,90

                              12 628,98

                              4

                              8 516,46

                              8 743,14

                              8 966,59

                              9 202,97

                              9 439,37

                              9 688,70

                              9 934,80

                              10 197,11

                              10 459,38

                              10 734,65

                              11 009,89

                              5

                              7 017,19

                              7 201,76

                              7 383,10

                              7 577,40

                              7 771,69

                              7 978,93

                              8 182,93

                              8 399,90

                              8 613,62

                              8 840,28

                              9 066,97

                              6

                              6 013,37

                              6 172,00

                              6 330,69

                              6 499,08

                              6 664,22

                              6 839,08

                              7 013,95

                              7 198,53

                              7 383,10

                              7 577,40

                              7 771,69

                              7

                              5 012,73

                              5 145,51

                              5 275,03

                              5 414,27

                              5 553,50

                              5 699,24

                              5 844,95

                              6 000,39

                              6 152,59

                              6 314,51

                              6 476,41

                              8

                              4 261,48

                              4 374,81

                              4 484,89

                              4 604,73

                              4 721,29

                              4 844,35

                              4 967,40

                              5 100,18

                              5 229,70

                              5 368,94

                              5 504,93

                              9

                              3 756,32

                              3 856,69

                              3 957,10

                              4 060,69

                              4 164,33

                              4 274,42

                              4 384,53

                              4 501,10

                              4 614,48

                              4 737,50

                              4 857,31

                              10

                              3 257,64

                              3 345,08

                              3 429,25

                              3 519,91

                              3 607,36

                              3 704,51

                              3 801,64

                              3 902,03

                              3 999,17

                              4 106,04

                              4 209,66

                              11

                              3 157,26

                              3 241,46

                              3 322,39

                              3 409,84

                              3 497,25

                              3 591,16

                              3 681,85

                              3 778,99

                              3 876,14

                              3 979,77

                              4 080,11

                              12

                              2 506,40

                              2 574,35

                              2 639,12

                              2 707,14

                              2 775,15

                              2 849,61

                              2 924,09

                              3 001,81

                              3 076,29

                              3 157,26

                              3 238,21

                              13

                              2 153,39

                              2 211,69

                              2 266,74

                              2 328,28

                              2 386,57

                              2 451,32

                              2 512,85

                              2 580,85

                              2 645,64

                              2 716,86

                              2 784,84

                  b)

                  ECN 59. panta 3. punktā summu “EUR 1 049,20” aizstāj ar “EUR 1 068,61”;

                  c)

                  ECN 59. panta 3. punktā summu “EUR 2 098,39” aizstāj ar “EUR 2 137,21”;

                  d)

                  ECN 60. panta 1. punktā summu “EUR 279,80” aizstāj ar “EUR 284,98”;

                  e)

                  ECN 5. papildinājuma 2. panta 1. punktā summu “EUR 292,50” aizstāj ar “EUR 297,91”;

                  f)

                  ECN 5. papildinājuma 3. panta 1. punktā summu “EUR 12 717,53” aizstāj ar “EUR 12 952,80”;

                  g)

                  ECN 5. papildinājuma 3. panta 1. punktā summu “EUR 2 861,45” aizstāj ar “EUR 2 914,39”;

                  h)

                  ECN 5. papildinājuma 3. panta 2. punktā summu “EUR 17 168,67” aizstāj ar “EUR 17 486,29”;

                  i)

                  ECN 5. papildinājuma 4. panta 1. punktā summu “EUR 1 271,76” aizstāj ar “EUR 1 295,29”;

                  j)

                  ECN 5. papildinājuma 4. panta 1. punktā summu “EUR 953,84” aizstāj ar “EUR 971,49”;

                  k)

                  ECN 5. papildinājuma 4. panta 1. punktā summu “EUR 635,87” aizstāj ar “EUR 647,63”;

                  l)

                  ECN 5. papildinājuma 4. panta 1. punktā summu “EUR 508,69” aizstāj ar “EUR 518,10”;

                  m)

                  ECN 5. papildinājuma 5. panta 3. punktā summu “EUR 1 794,70” aizstāj ar “EUR 1 827,90”;

                  n)

                  ECN 5. papildinājuma 5. panta 3. punktā summu “EUR 2 392,94” aizstāj ar “EUR 2 437,21”;

                  o)

                  ECN 5. papildinājuma 5. panta 3. punktā summu “EUR 2 991,17” aizstāj ar “EUR 3 046,51”.

            Korekcijas koeficientu, kas Padomes Regulas (EK) Nr. 1296/2009 3. pantā noteikts Nīderlandei (109,3), darbiniekiem, uz kuriem turpina attiekties Eiropola Civildienesta noteikumi, nepiemēro pilnā apmērā. Lai atspoguļotu dzīves dārdzības izmaiņas Nīderlandē, tiek piemērota tikai šī korekcijas koeficienta un iepriekšējam gadam noteiktā korekcijas koeficienta (109.1) attiecība.
      Lai noteiktu Francijas un ASV (Vašingtonas) korekcijas koeficientu, aprēķina attiecību svērumam, kas no 2009. gada 1. jūlija noteikts Padomes Regulā (115,8 Francijai un 87,4 ASV (Vašingtonai)) (2), un Nīderlandes svērumam 2007. gada 1. jūlijā (109,1). Tāpēc no 2009. gada 1. jūlija korekcijas koeficienti ir šādi:

                  —

                  Nīderlande 100,18

                  —

                  Francija 106,14

                  —

                  ASV (Vašingtona) 80,11.

            Rezultātu, ko iegūst, piemērojot korekcijas koeficientu, apliek ar nodokli, kā noteikts šī lēmuma 1. pantā.

         (1)  Padomes Regula (EEK, Euratom, EOTK) Nr. 259/68 (OV L 56, 4.3.1968., 1. lpp.).

         (2)  Padomes Regula (EK) Nr. 613/2009 (OV L 181, 14.7.2009., 1. lpp.) un Regula (ES) Nr. 768/2010 (OV L 228, 31.8.2010., 1. lpp.).


title: Padomes Lēmums (ES) 2017/733 (2017. gada 25. aprīlis) par Šengenas acquis noteikumu piemērošanu attiecībā uz Šengenas Informācijas sistēmu Horvātijas Republikā

text:
               26.4.2017

               LV

               Eiropas Savienības Oficiālais Vēstnesis

               L 108/31

         PADOMES LĒMUMS (ES) 2017/733
   (2017. gada 25. aprīlis)
   par Šengenas acquis noteikumu piemērošanu attiecībā uz Šengenas Informācijas sistēmu Horvātijas Republikā
   EIROPAS SAVIENĪBAS PADOME,
   ņemot vērā Aktu par Horvātijas pievienošanos un jo īpaši tā 4. panta 2. punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Akta par Horvātijas pievienošanos 4. panta 2. punkts paredz, ka tie Šengenas acquis noteikumi, kas nav minēti šā akta 4. panta 1. punktā, Horvātijai ir piemērojami vienīgi saskaņā ar attiecīgu Padomes lēmumu, ko pieņem pēc tam, kad atbilstīgi spēkā esošajām Šengenas izvērtēšanas procedūrām ir konstatēts, ka Horvātijā ir izpildīti visi nosacījumi, kas vajadzīgi visu acquis attiecīgo daļu piemērošanai, tostarp, ka ir efektīvi piemērotas visas Šengenas normas saskaņā ar pieņemtiem kopējiem standartiem un pamatprincipiem.

               (2)

               Piemērojamās Šengenas izvērtēšanas procedūras ir noteiktas Padomes Regulā (ES) Nr. 1053/2013 (2).

               (3)

               Šengenas izvērtējums attiecībā uz datu aizsardzību tika veikts Horvātijā 2016. gada februārī. Komisija ar īstenošanas lēmumu pieņēma izvērtējuma ziņojumu, kurā apstiprināja, ka nosacījumi, kas vajadzīgi Šengenas acquis piemērošanai attiecībā uz datu aizsardzību, Horvātijā ir izpildīti.

               (4)

               Saskaņā ar Komisijas Īstenošanas lēmuma (ES) 2015/450 (3) 1. panta 1. punktu tika pārbaudīts, vai Horvātijas valsts sistēma (N.SIS) tehniskajā ziņā ir gatava integrēties Šengenas Informācijas sistēmā (SIS).

               (5)

               Tā kā Horvātija ir izpildījusi tehniskos un juridiskos priekšnosacījumus, kas nepieciešami SIS datu apstrādei un apmaiņai ar papildinformāciju, Padome tagad var noteikt datumu, no kura Horvātijā piemēro Šengenas acquis attiecībā uz SIS.

               (6)

               Līdz ar šā lēmuma stāšanos spēkā vajadzētu būt nodrošinātai iespējai SIS datus pārsūtīt Horvātijai. Šo datu konkrēta izmantošana Komisijai ļautu pārliecināties par Šengenas acquis noteikumu pareizu piemērošanu attiecībā uz SIS Horvātijā. Pēc tam, kad ir konstatēts, ka Horvātijā ir izpildīti nosacījumi, kas vajadzīgi Šengenas acquis visu daļu piemērošanai, Padomei būtu jāpieņem lēmums par to, vai atcelt kontroli pie iekšējām robežām.

               (7)

               Būtu jāpieņem atsevišķs Padomes lēmums, ar ko nosaka dienu, kad atceļ kontroli pie iekšējām robežām ar Horvātiju. Līdz minētajā lēmumā noteiktajai dienai Horvātijā būtu jāpiemēro daži SIS izmantošanas ierobežojumi.

               (8)

               Attiecībā uz Islandi un Norvēģiju – saskaņā ar Nolīgumu, kas noslēgts starp Eiropas Savienības Padomi un Islandes Republiku un Norvēģijas Karalisti par šo valstu asociēšanu Šengenas acquis īstenošanā, piemērošanā un pilnveidošanā (4), šis lēmums ir to Šengenas acquis noteikumu pilnveidošana, kuri attiecas uz jomu, kas minēta Padomes Lēmuma 1999/437/EK (5) 1. panta G punktā.

               (9)

               Attiecībā uz Šveici – saskaņā ar Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (6) šis lēmums ir to Šengenas acquis noteikumu pilnveidošana, kuri attiecas uz jomu, kas minēta Lēmuma 1999/437/EK 1. panta G punktā, to lasot saistībā ar Lēmuma 2008/146/EK (7) 3. pantu un Padomes Lēmuma 2008/149/TI (8) 3. pantu.

               (10)

               Attiecībā uz Lihtenšteinu – saskaņā ar Protokolu starp Eiropas Savienību, Eiropas Kopienu un Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (9) šis lēmums ir to Šengenas acquis noteikumu pilnveidošana, kuri attiecas uz jomu, kas minēta Lēmuma 1999/437/EK 1. panta G punktā, to lasot saistībā ar Padomes Lēmuma 2011/349/ES (10) 3. pantu un Padomes Lēmuma 2011/350/ES (11) 3. pantu,

         IR PIEŅĒMUSI ŠO LĒMUMU.
   1. pants
   1.   Ievērojot šajā pantā paredzētos nosacījumus, no 2017. gada 27. jūnija Šengenas acquis noteikumus attiecībā uz Šengenas Informācijas sistēmu (SIS), kas noteikti šā lēmuma pielikumā, piemēro Horvātijas Republikai tās attiecībās ar:

               a)

               Beļģijas Karalisti, Bulgārijas Republiku, Čehijas Republiku, Dānijas Karalisti, Vācijas Federatīvo Republiku, Igaunijas Republiku, Grieķijas Republiku, Spānijas Karalisti, Francijas Republiku, Itālijas Republiku, Latvijas Republiku, Lietuvas Republiku, Luksemburgas Lielhercogisti, Ungāriju, Maltas Republiku, Nīderlandes Karalisti, Austrijas Republiku, Polijas Republiku, Portugāles Republiku, Rumāniju, Slovēnijas Republiku, Slovākijas Republiku, Somijas Republiku un Zviedrijas Karalisti;

               b)

               Lielbritānijas un Ziemeļīrijas Apvienoto Karalisti attiecībā uz noteikumiem, kas minēti Padomes Lēmumā 2007/533/TI (12); un

               c)

               Islandes Republiku, Norvēģijas Karalisti, Šveices Konfederāciju un Lihtenšteinas Firstisti.

         2.   No 2017. gada 2. maija brīdinājumus, uz kuriem attiecas Lēmums 2007/533/TI un Eiropas Parlamenta un Padomes Regula (EK) Nr. 1987/2006 (13), kā tie definēti minētā lēmuma 3. panta 1. punkta a) apakšpunktā un minētās regulas 3. panta a) punktā, kā arī papildinformāciju un papildu datus, kā tie definēti minētā lēmuma 3. panta 1. punkta b) un c) apakšpunktā un minētās regulas 3. panta b) un c) apakšpunktā un kas ir saistīti ar minētajiem brīdinājumiem, var darīt pieejamus Horvātijai saskaņā ar minētā lēmuma un minētās regulas noteikumiem.
   3.   No 2017. gada 27. jūnija Horvātija var ievadīt brīdinājumus un papildu datus SIS, izmantot SIS datus un apmainīties ar papildinformāciju, ievērojot 4. punktu.
   4.   Līdz dienai, kad atceļ kontroli pie Horvātijas iekšējām robežām, Horvātijā:

               a)

               nav pienākuma atteikt ieceļošanu vai uzturēšanos savā teritorijā trešo valstu valstspiederīgajiem, par kuriem cita dalībvalsts izdevusi brīdinājumu nolūkā aizliegt ieceļošanu vai uzturēšanos saskaņā ar Regulu (EK) Nr. 1987/2006;

               b)

               neievada brīdinājumus un papildu datus SIS, kā arī neapmainās ar papildinformāciju par trešo valstu valstspiederīgajiem nolūkā aizliegt ieceļošanu vai uzturēšanos saskaņā ar Regulu (EK) Nr. 1987/2006.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2017. gada 25. aprīlī

            Padomes vārdā –

            priekšsēdētājs

         I. BORG

      (1)  2017. gada 5. aprīļa atzinums (Oficiālajā Vēstnesī vēl nav publicēts).

      (2)  Padomes Regula (ES) Nr. 1053/2013 (2013. gada 7. oktobris), ar ko izveido izvērtēšanas un uzraudzības mehānismu, lai pārbaudītu Šengenas acquis piemērošanu, un ar ko atceļ Izpildu komitejas lēmumu (1998. gada 16. septembris), ar ko izveido Šengenas izvērtēšanas un īstenošanas pastāvīgo komiteju (OV L 295, 6.11.2013., 27. lpp.).

      (3)  Komisijas Īstenošanas lēmums (ES) 2015/450 (2015. gada 16. marts), ar ko nosaka testēšanas prasības dalībvalstīm, kuras integrējas otrās paaudzes Šengenas Informācijas sistēmā (SIS II) vai būtiski maina savas tieši saistītās valsts sistēmas (OV L 74, 18.3.2015., 31. lpp.).

      (4)  OV L 176, 10.7.1999., 36. lpp.

      (5)  Padomes Lēmums 1999/437/EK (1999. gada 17. maijs) par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē (OV L 176, 10.7.1999., 31. lpp.).

      (6)  OV L 53, 27.2.2008., 52. lpp.

      (7)  Padomes Lēmums 2008/146/EK (2008. gada 28. janvāris) par to, lai Eiropas Kopienas vārdā noslēgtu Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (OV L 53, 27.2.2008., 1. lpp.).

      (8)  Padomes Lēmums 2008/149/TI (2008. gada 28. janvāris) par to, lai Eiropas Savienības vārdā noslēgtu Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (OV L 53, 27.2.2008., 50. lpp.).

      (9)  OV L 160, 18.6.2011., 21. lpp.

      (10)  Padomes Lēmums 2011/349/ES (2011. gada 7. marts) par to, lai Eiropas Savienības vārdā noslēgtu Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā, jo īpaši saistībā ar tiesu iestāžu sadarbību krimināllietās un policijas sadarbību (OV L 160, 18.6.2011., 1. lpp.).

      (11)  Padomes Lēmums 2011/350/ES (2011. gada 7. marts) par to, lai Eiropas Savienības vārdā noslēgtu Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā saistībā ar kontroles atcelšanu pie iekšējām robežām un personu pārvietošanos (OV L 160, 18.6.2011., 19. lpp.).

      (12)  Padomes Lēmums 2007/533/TI (2007. gada 12. jūnijs) par otrās paaudzes Šengenas Informācijas sistēmas (SIS II) izveidi, darbību un izmantošanu (OV L 205, 7.8.2007., 63. lpp.).

      (13)  Eiropas Parlamenta un Padomes Regula (EK) Nr. 1987/2006 (2006. gada 20. decembris) par otrās paaudzes Šengenas Informācijas sistēmas (SIS II) izveidi, darbību un izmantošanu (OV L 381, 28.12.2006., 4. lpp.).

      PIELIKUMS

         To Šengenas acquis noteikumu saraksts, kuri attiecas uz Šengenas Informācijas sistēmu saskaņā ar Akta par Horvātijas pievienošanos 4. panta 2. punktu

                  1.

                  Eiropas Parlamenta un Padomes Regula (EK) Nr. 1986/2006 (2006. gada 20. decembris) par dalībvalstu dienestu, kas ir atbildīgi par transportlīdzekļu reģistrācijas apliecību izsniegšanu, piekļuvi otrās paaudzes Šengenas Informācijas sistēmai (SIS II) (1);

                  2.

                  Eiropas Parlamenta un padomes Regula (EK) Nr. 1987/2006 (2006. gada 20. decembris) par otrās paaudzes Šengenas Informācijas sistēmas (SIS II) izveidi, darbību un izmantošanu (2);

                  3.

                  Padomes Lēmums 2007/533/TI (2007. gada 12. jūnijs) par otrās paaudzes Šengenas Informācijas sistēmas (SIS II) izveidi, darbību un izmantošanu (3).

         (1)  OV L 381, 28.12.2006., 1. lpp.

         (2)  OV L 381, 28.12.2006., 4. lpp.

         (3)  OV L 205, 7.8.2007., 63. lpp.


title: Padomes Lēmums (KĀDP) 2017/496 (2017. gada 21. marts), ar ko groza Lēmumu 2011/172/KĀDP par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Ēģiptē

text:
               22.3.2017

               LV

               Eiropas Savienības Oficiālais Vēstnesis

               L 76/22

         PADOMES LĒMUMS (KĀDP) 2017/496
   (2017. gada 21. marts),
   ar ko groza Lēmumu 2011/172/KĀDP par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Ēģiptē
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2011. gada 21. martā pieņēma Lēmumu 2011/172/KĀDP (1) par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Ēģiptē.

               (2)

               Ņemot vērā Lēmuma 2011/172/KĀDP pārskatīšanu, ierobežojošie pasākumi būtu jāturpina līdz 2018. gada 22. martam.

               (3)

               Būtu jāgroza Lēmuma 2011/172/KĀDP pielikumā iekļautu sešu personu iekļaušanas pamatojums. Būtu jāatjaunina informācija personas identificēšanai attiecībā uz vienu sarakstā iekļautu personu.

               (4)

               Divām personām vairs nevajadzētu būt iekļautām Lēmuma 2011/172/KĀDP pielikumā ietvertajā fizisko un juridisko personu, vienību un struktūru sarakstā.

               (5)

               Tāpēc būtu attiecīgi jāgroza Lēmums 2011/172/KĀDP,

         IR PIEŅĒMUSI ŠO LĒMUMU.
   1. pants
   Lēmumu 2011/172/KĀDP groza šādi:

               1)

               lēmuma 5. panta otro daļu aizstāj ar šādu:
               “Šo lēmumu piemēro līdz 2018. gada 22. martam.”;

               2)

               pielikumu groza tā, kā izklāstīts šā lēmuma pielikumā.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2017. gada 21. martā

            Padomes vārdā –

            priekšsēdētājs

         E. SCICLUNA

      (1)  Padomes Lēmums 2011/172/KĀDP (2011. gada 21. marts) par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Ēģiptē (OV L 76, 22.3.2011., 63. lpp.).

      PIELIKUMS

                  I.

                  Lēmuma 2011/172/KĀDP pielikumā ierakstus par turpmāk uzskaitītajām personām aizstāj ar šādiem ierakstiem:

                              Vārds, uzvārds (un iespējamie pseidonīmi)

                              Informācija personas identificēšanai

                              Iekļaušanas pamatojums

                              1.

                                 Mohamed Hosni Elsayed Mubarak

                              Ēģiptes Arābu Republikas bijušais prezidents
                              Dzimšanas datums: 4.5.1928.
                              Vīrietis

                              Persona, pret kuru Ēģiptes iestādes ir uzsākušas juridiskas procedūras vai līdzekļu atgūšanas procesu, ievērojot tiesas galīgo nolēmumu saistībā ar valsts līdzekļu nelikumīgu izlietošanu, saskaņā ar ANO Konvenciju par cīņu pret korupciju

                              2.

                                 Suzanne Saleh Thabet

                              Ēģiptes Arābu Republikas bijušā prezidenta Mohamed Hosni Elsayed Mubarak laulātā
                              Dzimšanas datums: 28.2.1941.
                              Sieviete

                              Persona, pret kuru Ēģiptes iestādes ir uzsākušas juridiskas procedūras vai līdzekļu atgūšanas procesu, ievērojot tiesas galīgo nolēmumu saistībā ar valsts līdzekļu nelikumīgu izlietošanu, saskaņā ar ANO Konvenciju par cīņu pret korupciju

                              3.

                                 Alaa Mohamed Hosni Elsayed Mubarak

                              Ēģiptes Arābu Republikas bijušā prezidenta Mohamed Hosni Elsayed Mubarak dēls
                              Dzimšanas datums: 26.11.1960.
                              Vīrietis

                              Persona, pret kuru Ēģiptes iestādes ir uzsākušas juridiskas procedūras vai līdzekļu atgūšanas procesu, ievērojot tiesas galīgo nolēmumu saistībā ar valsts līdzekļu nelikumīgu izlietošanu, saskaņā ar ANO Konvenciju par cīņu pret korupciju

                              4.

                                 Heidy Mahmoud Magdy Hussein Rasekh

                              Ēģiptes Arābu Republikas bijušā prezidenta dēla Alaa Mohamed Hosni Elsayed Mubarak laulātā
                              Dzimšanas datums: 5.10.1971.
                              Sieviete

                              Persona, pret kuru Ēģiptes iestādes ir uzsākušas juridiskas procedūras vai līdzekļu atgūšanas procesu, ievērojot tiesas galīgo nolēmumu saistībā ar valsts līdzekļu nelikumīgu izlietošanu, saskaņā ar ANO Konvenciju par cīņu pret korupciju

                              5.

                                 Gamal Mohamed Hosni Elsayed Mubarak

                              Ēģiptes Arābu Republikas bijušā prezidenta Mohamed Hosni Elsayed Mubarak dēls
                              Dzimšanas datums: 28.12.1963.
                              Vīrietis

                              Persona, pret kuru Ēģiptes iestādes ir uzsākušas juridiskas procedūras vai līdzekļu atgūšanas procesu, ievērojot tiesas galīgo nolēmumu saistībā ar valsts līdzekļu nelikumīgu izlietošanu, saskaņā ar ANO Konvenciju par cīņu pret korupciju

                              6.

                                 Khadiga Mahmoud El Gammal

                              Ēģiptes Arābu Republikas bijušā prezidenta dēla Gamal Mohamed Hosni Elsayed Mubarak laulātā
                              Dzimšanas datums: 13.10.1982.
                              Sieviete

                              Persona, pret kuru Ēģiptes iestādes ir uzsākušas juridiskas procedūras vai līdzekļu atgūšanas procesu, ievērojot tiesas galīgo nolēmumu saistībā ar valsts līdzekļu nelikumīgu izlietošanu, saskaņā ar ANO Konvenciju par cīņu pret korupciju

                              8.

                                 Abla Mohamed Fawzi Ali Ahmed Salama

                                 Ahmed Abdelaziz Ezz kunga laulātā
                              Dzimšanas datums: 31.1.1963.
                              Sieviete

                              Persona, pret kuru Ēģiptes iestādes ir uzsākušas tiesvedību saistībā ar valsts līdzekļu nelikumīgu izlietošanu saskaņā ar ANO Konvenciju par cīņu pret korupciju

                  II.

                  Lēmuma 2011/172/KĀDP pielikumā svītro ierakstus par šādām personām:

                              16.

                                 Jaylane Shawkat Hosni Galal Eldin,

                              17.

                                 Amir Mohamed Zohir Mohamed Wahed Garrana.


title: 2007/340/EK: Padomes Lēmums ( 2007. gada 19. aprīlis ), lai noslēgtu Nolīgumu starp Eiropas Kopienu un Krievijas Federāciju par īstermiņa vīzu atvieglinātu izsniegšanu

text:
                  17.5.2007

                  LV

                  Eiropas Savienības Oficiālais Vēstnesis

                  L 129/25

         PADOMES LĒMUMS
         (2007. gada 19. aprīlis),
         lai noslēgtu Nolīgumu starp Eiropas Kopienu un Krievijas Federāciju par īstermiņa vīzu atvieglinātu izsniegšanu
         (2007/340/EK)
         EIROPAS SAVIENĪBAS PADOME,
         ņemot vērā Eiropas Kopienas dibināšanas līgumu, un jo īpaši tā 62. panta 2. punkta b) apakšpunkta i) un ii) daļu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
         ņemot vērā Komisijas priekšlikumu,
         ņemot vērā Eiropas Parlamenta atzinumu,
         tā kā:

                     (1)

                     Komisija Eiropas Kopienas vārdā ir apspriedusi Nolīgumu ar Krievijas Federāciju par vīzu atvieglinātu izsniegšanu Eiropas Savienības un Krievijas Federācijas pilsoņiem.

                     (2)

                     Saskaņā ar 2006. gada 22. maijā pieņemto Padomes lēmumu Nolīgums Eiropas Kopienas vārdā ir parakstīts 2006. gada 25. maijā, ņemot vērā tā iespējamu noslēgšanu vēlāk.

                     (3)

                     Nolīgums būtu jāapstiprina.

                     (4)

                     Ar Nolīgumu izveido Apvienoto komiteju Nolīguma pārvaldībai, kas var pieņemt savu reglamentu. Tādēļ ir lietderīgi paredzēt vienkāršotu procedūru Kopienas nostājas izstrādāšanai šajā jautājumā.

                     (5)

                     Saskaņā ar Protokolu par Apvienotās Karalistes un Īrijas nostāju un protokolu, ar ko iekļauj Šengenas acquis Eiropas Savienības sistēmā, Apvienotā Karaliste un Īrija nepiedalās šā lēmuma pieņemšanā, un tādēļ tā noteikumi tām nav saistoši un nav jāpiemēro.

                     (6)

                     Saskaņā ar Protokolu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un šis lēmums nav tai saistošs un nav jāpiemēro,

               IR PIEŅĒMUSI ŠO LĒMUMU.

            1. pants
            Ar šo Kopienas vārdā tiek apstiprināts Nolīgums starp Eiropas Kopienu un Krievijas Federāciju par vīzu atvieglinātu izsniegšanu Eiropas Savienības un Krievijas Federācijas pilsoņiem.
            Nolīguma teksts ir pievienots šim lēmumam.

            2. pants
            Padomes priekšsēdētājs sniedz Nolīguma 15. panta 1. punktā paredzēto paziņojumu (1).

            3. pants
            Komisija, kurai palīdz dalībvalstu eksperti, pārstāv Kopienu Apvienotajā ekspertu komitejā, kas izveidota ar Nolīguma 13. pantu.

            4. pants
            Kopienas nostāju Apvienotajā ekspertu komitejā attiecībā uz tās reglamenta pieņemšanu, kā paredzēts Nolīguma 13. panta 4. punktā, pieņem Komisija, iepriekš apspriežoties ar Padomes norīkotu īpašu komiteju.

            5. pants
            Šo lēmumu publicē Eiropas Savienības Oficiālajā Vēstnesī.

            Luksemburgā, 2007. gada 19. aprīlī

                  Padomes vārdā —

                  priekšsēdētāja

               B. ZYPRIES

            (1)  Šā nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2011/555/ES, Euratom: Eiropas Parlamenta Lēmums ( 2011. gada 10. maijs ) par Eiropas Pētniecības padomes izpildaģentūras 2009. finanšu gada budžeta izpildes apstiprināšanu

text:
               27.9.2011

               LV

               Eiropas Savienības Oficiālais Vēstnesis

               L 250/83

         EIROPAS PARLAMENTA LĒMUMS
   (2011. gada 10. maijs)
   par Eiropas Pētniecības padomes izpildaģentūras 2009. finanšu gada budžeta izpildes apstiprināšanu
   (2011/555/ES, Euratom)
   EIROPAS PARLAMENTS,

               —

               ņemot vērā Eiropas Savienības 2009. finanšu gada vispārējo budžetu (1),

               —

               ņemot vērā Eiropas Savienības 2009. finanšu gada pārskatus (SEC(2010) 963 – C7-0211/2010) (2),

               —

               ņemot vērā Eiropas Pētniecības padomes izpildaģentūras 2009. finanšu gada galīgos pārskatus,

               —

               ņemot vērā Komisijas ziņojumu par paveikto darbu attiecībā uz finanšu gada budžeta izpildes apstiprinājumu (COM(2010) 650) un Komisijas dienestu darba dokumentus ((SEC(2010) 1437 un SEC(2010) 1438)), kas pievienoti šim ziņojumam,

               —

               ņemot vērā Komisijas 2010. gada 2. jūnija paziņojumu “Kopsavilkuma pārskats par Komisijas sasniegumiem vadības jomā 2009. gadā” (COM(2010) 281),

               —

               ņemot vērā Komisijas gada ziņojumu budžeta izpildes apstiprinātājiestādei par 2009. gadā veiktajām iekšējām revīzijām (COM(2010) 447) un Komisijas dienestu darba dokumentu (SEC(2010) 994), kas pievienots šim ziņojumam,

               —

               ņemot vērā Revīzijas palātas ziņojumu par Eiropas Pētniecības padomes izpildaģentūras 2009. finanšu gada pārskatiem, ar Izpildaģentūras atbildēm (3),

               —

               ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi saskaņā ar Līguma par Eiropas Savienības darbību 287. pantu,

               —

               ņemot vērā Padomes 2011. gada 15. februāra ieteikumu par apstiprinājumu, ko sniedz izpildaģentūrām par 2009. finanšu gada budžeta izpildi (05893/2011 – C7-0054/2011),

               —

               ņemot vērā EK līguma 274., 275. un 276. pantu, Līguma par Eiropas Savienību 17. panta 1. punktu, Līguma par Eiropas Savienības darbību 317., 318. un 319. pantu un Euratom līguma 179.a un 180.b pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), kas grozīta ar Padomes Regulām (EK, Euratom) Nr. 1995/2006 (6) un (EK) Nr. 1525/2007 (7), un jo īpaši tās 55., 145., 146. un 147. pantu,

               —

               ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (8), un jo īpaši tās 14. panta 3. punktu,

               —

               ņemot vērā Komisijas 2004. gada 21. septembra Regulu (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (9), un jo īpaši ņemot vērā tās 66. panta 1. un 2. daļu,

               —

               ņemot vērā Komisijas 2007. gada 14. decembra Lēmums 2008/37/EK, ar ko izveido Eiropas Pētniecības padomes izpildaģentūru, lai pārvaldītu Kopienas īpašo programmu “Idejas” progresīvas pētniecības jomā, piemērojot Padomes Regulu (EK) Nr. 58/2003 (10),

               —

               ņemot vērā Reglamenta 76. pantu un VI pielikumu,

               —

               ņemot vērā Budžeta kontroles komitejas ziņojumu un pārējo iesaistīto komiteju atzinumus (A7-0134/2011),

               A.

               tā kā saskaņā ar Līguma par Eiropas Savienību 17. panta 1. punktu Komisija uzņemas atbildību par budžeta izpildi un programmu pārvaldību, un šos pienākumus saskaņā ar Līguma par Eiropas Savienības darbību 317. pantu veic sadarbībā ar dalībvalstīm un ievērojot pareizas finanšu vadības principus,

               1.

               sniedz Eiropas Pētniecības padomes izpildaģentūras izpilddirektoram apstiprinājumu par Izpildaģentūras 2009. finanšu gada budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2009. finanšu gada vispārējā budžeta izpildes apstiprināšanu, III iedaļa – Komisija un izpildaģentūras;

               3.

               uzdod priekšsēdētājam nosūtīt šo lēmumu, kā arī lēmumu par Eiropas Savienības 2009. finanšu gada vispārējā budžeta izpildes apstiprināšanu, III iedaļa – Komisija, un rezolūciju, kas ir to neatņemama daļa, Eiropas Pētniecības padomes izpildaģentūras direktoram, Padomei, Komisijai, Eiropas Savienības Tiesai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV L 69, 13.3.2009.

      (2)  OV C 308, 12.11.2010., 1. lpp.

      (3)  OV C 338, 14.2.2010., 71. lpp.

      (4)  OV C 308, 12.11.2010., 129. lpp.

      (5)  OV L 248, 16.9.2002., 1. lpp.

      (6)  OV L 390, 30.12.2006., 1. lpp.

      (7)  OV L 343, 27.12.2007., 9. lpp.

      (8)  OV L 11, 16.1.2003., 1. lpp.

      (9)  OV L 297, 22.9.2004., 6. lpp.

      (10)  OV L 9, 12.1.2008., 15. lpp.


title: 2006/499/KĀDP Politikas un drošības komitejas Lēmums  MONUC  SPT/1/2006 ( 2006. gada 30. maijs ), ar ko pieņem trešo valstu ieguldījumu Eiropas Savienības militārajā operācijā, atbalstot Apvienoto Nāciju Organizācijas misiju Kongo Demokrātiskajā Republikā ( MONUC ) vēlēšanu laikā

text:
               19.7.2006

               LV

               Eiropas Savienības Oficiālais Vēstnesis

               L 197/14

      POLITIKAS UN DROŠĪBAS KOMITEJAS LĒMUMS
      MONUC SPT/1/2006
   (2006. gada 30. maijs),
   ar ko pieņem trešo valstu ieguldījumu Eiropas Savienības militārajā operācijā, atbalstot Apvienoto Nāciju Organizācijas misiju Kongo Demokrātiskajā Republikā (MONUC) vēlēšanu laikā
   (2006/499/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību, un jo īpaši tā 25. panta trešo daļu,
   ņemot vērā Padomes Vienoto rīcību 2006/319/KĀDP (2006. gada 27. aprīlis) par Eiropas Savienības militāro operāciju, atbalstot Apvienoto Nāciju Organizācijas misiju Kongo Demokrātiskajā Republikā (MONUC) vēlēšanu laikā (1) (Operācija EUFOR RD Congo), un jo īpaši tās 10. panta 2. punktu,
   tā kā:

               (1)

               Pēc Politikas un drošības komitejas lūguma un saskaņā ar pamatuzdevumu sadali, ko veica Eiropas Savienības Militārā komiteja (ESMK), ES operācijas komandieris un ES bruņoto spēku komandieris 2006. gada 3. un 10. maijā organizēja konferences par bruņoto spēku koncentrēšanu un komplektēšanu.

               (2)

               Pēc ES operācijas komandiera un ESMK ieteikuma attiecībā uz Turcijas ieguldījumu būtu jāpieņem Turcijas ieguldījums.

               (3)

               Saskaņā ar 6. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās tādu Eiropas Savienības lēmumu un darbību izstrādē un īstenošanā, kam ir aizsardzības nozīme,

         IR NOLĒMUSI ŠĀDI.
   1. pants
   Trešo valstu palīdzība
   Ņemot vērā bruņoto spēku koncentrēšanas un komplektēšanas konferences, pieņem Turcijas ieguldījumu ES militārajā operācijā Kongo Demokrātiskajā Republikā, atbalstot MONUC vēlēšanu laikā.
   2. pants
   Stāšanās spēkā
   Šis lēmums stājas spēkā tā pieņemšanas dienā.

      Briselē, 2006. gada 30. maijā

            Politikas un drošības komitejas vārdā —

            priekšsēdētājs

         F.J. KUGLITSCH

      (1)  OV L 116, 29.4.2006., 98. lpp.


title: 2012/405/ES: Padomes Lēmums ( 2012. gada 16. jūlijs ), ar ko ieceļ trīs Reģionu komitejas locekļus no Itālijas un vienu locekļu aizstājēju no Itālijas

text:
               19.7.2012

               LV

               Eiropas Savienības Oficiālais Vēstnesis

               L 189/9

         PADOMES LĒMUMS
   (2012. gada 16. jūlijs),
   ar ko ieceļ trīs Reģionu komitejas locekļus no Itālijas un vienu locekļu aizstājēju no Itālijas
   (2012/405/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Itālijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Graziano MILIA kunga, Riccardo VENTRE kunga un Marta VINCENZI kundzes pilnvaru termiņa beigām ir atbrīvojušās trīs Reģionu komitejas locekļu vietas. Pēc Laura ARDITO kundzes pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejas locekļu un locekļa aizstājēja amatā tiek iecelti:

               a)

               par locekļiem:

                           —

                              Piero LACORAZZA kungs, Presidente della Provincia di Potenza,

                           —

                              Piero FASSINO kungs, Sindaco del Comune di Torino,

                           —

                              Mauro D’ATTIS kungs, Consigliere del Comune di Brindisi,

                     kā arī

               b)

               par locekļa aizstājēju:

                           —

                              Lucia LIBERTINO kundze, Consigliere del Comune di Formicola.

         2. pants
   Šis lēmums stājas spēkā tā pieņemšanas dienā.

      Briselē, 2012. gada 16. jūlijā

            Padomes vārdā –

            priekšsēdētājs

         S. ALETRARIS

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: 2012/407/ES: Padomes Lēmums ( 2012. gada 16. jūlijs ), ar ko ieceļ Reģionu komitejas locekli no Slovēnijas

text:
               19.7.2012

               LV

               Eiropas Savienības Oficiālais Vēstnesis

               L 189/11

         PADOMES LĒMUMS
   (2012. gada 16. jūlijs),
   ar ko ieceļ Reģionu komitejas locekli no Slovēnijas
   (2012/407/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Slovēnijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Barbara ŽGAJNER TAVŠ kundzes pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku, proti, līdz 2015. gada 25. janvārim, Reģionu komitejas locekļa amatā tiek iecelta:

               —

                  Jasna GABRIČ kundze, podžupanja občine Trbovlje.

         2. pants
   Šis lēmums stājas spēkā tā pieņemšanas dienā.

      Briselē, 2012. gada 16. jūlijā

            Padomes vārdā –

            priekšsēdētājs

         S. ALETRARIS

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.